رەشپێستەكانی ئەمریكا ترسیان لە هێرشی رەگەزپەرستی هەیە\n22/05/2022 ژمارەی بینراو 94\nراپرسییەك كە لە ئەمریكا ئەنجامدراوە، دەریدەخات، لەدوای ئەو هێرشە چەكدارییەی لە سوپەرماركێتێكی شاری بوفالۆ لە نیویۆرك كرایە سەر رەشپێستەكان، رادەی نیگەرانیی هاووڵاتییانی ئەمریكی-ئەفریقی سەبارەت بە مەترسییە رەگەزپەرستیەكان زیادی كردووە.\nراپرسییەكی واشنتۆن پۆست-ئیپسۆس ئاماژەی بەوە داوە، لەهەر ١٠ هاووڵاتیی رەشپێست، هەشت كەسیان لە دوای ئەو رووداوەی بوفالۆ كە تیایدا ١٠ كەس كوژران، دەترسن لەوەی رووبەڕووی هێرشی رەگەزپەرستی ببنەوە.\nئەو هاووڵاتییە ئەمریكی-ئەفریقییانەی بەشداریان لە راپرسییەكەدا كردووە، هاوڕان لەسەر ئەوەی كە لە دوای خۆپیشاندانەكانی كوشتنی جۆرج فلۆید لەلایەن پۆلیسەوە، هەڵسوكەوتی پۆلیس بەرامبەر رەشپێستەكان زۆر كەم پێشكەوتنی بەخۆوە بینیوە.\nلە دوای هێرشەكەی بوفالۆ كە تیایدا ١٣ كەس كوژران لەوانەش ١١یان رەشپێست بوون، تەنیا سەدا ١٠ی كوتلەی ئەمریكی-ئەفریقایی ئومێدەوارە لە قۆناغێكی ژیانیاندا كێشەی رەگەزپەرستی چارەسەر بكرێت، بەڵام زۆرینەیەك كە سەدا ٥٣ە باس لەوە دەكات دۆخەكە خراپتر دەبێت.\nبەپێی راپرسییەكە، 70%ی رەشپێستە ئەمریكییەكان پێیانوایە لانیكەم نیوەی ئەمریكییە سپیپێستەكان باوەڕیان بە باڵادەستی سپی پێست هەیە و 75%شیان باڵادەستی سپیپێستەكان بە هەڕەشە و مەترسی بۆ سەر خۆیان دەبینن.\n63%ی ئەو رەشپێستانەی وەڵامی پرسیارەكانی راپرسییەكەیان داوەتەوە باس لەوە دەكەن كە ئاسان دەست گەیشتن بە چەك كار ئاسانی كردووە بۆ ئەو كەسانەی تاوان ئەنجام دەدەن، 57%یشی هاوڕان لەسەر كەسایەتی خێزان و شێوازی بەخێوكردن كە كاریگەری لەسەر ئەو تاوانانە هەیە.\nهەروەها 52%ی ئەمریكییە-ئەفریقاییەكان باس لەوە دەكەن كە تۆڕی كۆمەڵایەتیی هاوكاری زۆرن بۆ ئەنجامدانی تاوان و سەدا ٤٥یشیان پێیان وایە لە خوێندنگەكاندا بەپێی پێویست باس لە سنگفراوانی و لێبوردەیی ناكرێت.


كۆچه‌ر بیركار خەڵاته‌كه‌ی پێشکەش بە گەلی کورد ده‌كات\nله په‌یامێكدا له په‌ره‌ی تایبه‌تی خۆی و به زمانی كوردی، ماتماتیكزانی كورد و خاوه‌نی خه‌ڵاتی فیڵدز په‌یامێك ئاراسته‌ی گه‌لی كورد ده‌كات و ده‌ڵێت كوردیش ده‌توانێت پێشبكه‌وێت.\nله په‌یامه‌كه‌ی كۆچه‌ر بیركاردا هاتووه: زۆر حەزم ئەکرد هەر ئیسە چوومایەتە سەر گڵکۆکەی قانع و پێم وتایە کە خەمت نەبێ، کوردیش ئەتوانێ پێشکەوێ. پێم وتایە قانع تۆ لە کوێ ئاشەوانیت ئەکرد، کۆچەر بیرکار لەوێ لە دایک بوو، لەوێ فێر بیرکردنەوە بوو، لەوێ خولیای بیرکاری بوو. حەزم ئەکرد کێلەکەیم ماچ کردایە و پێم وتایە دە ئیتر بە ئارامی بنوو.\nبیركار ئه‌وه‌یشی وتووه: زۆر خۆشحاڵم ئەگەر ئەم هەواڵە کەمێ خەمی دڵی هەر کورد و ناکوردێکی ڕەواندبێتەوە. هیوادرام ئەمە ببێتە هاندەر بۆ زیاتر تێکۆشانی خوێنەری کورد و بۆ باشتر ناساندن و ڕێزگرتنی زانایانی کورد.\nئه‌و ماتماتیكزانه كورده ئه‌وه‌یشی ئاشكراكرد هەواڵی دزرانی مەداڵەکە ڕاست بووه، رایگه‌یاند: لە ناکاو کەسێ کیفەکەمی ڕفاند کە مەداڵەکەی تیا بوو. ئەمە هیچ گرینگ نییە و دنکێ تازەم پێ ئەیەن. دڵگران مەبن و هەڵپەڕکێی خۆتان کەن.\nپرۆفیسۆری كورد "کۆچەر بیرکار" لە شاری ریۆ دی جانیرۆی بەرازیل لەگەڵ سێ ماتماتیکزانی دیکە خەڵاتی فیڵدز(Fields)ی ساڵی ٢٠١٨ی پێبەخشرا کە بە نۆبلی بیرکاری ناسراوە و بەناوبانگترین خەڵاتی جیهانە لە زانستی بیرکاریدا.\n1473 جار خوێندراوەتەوە


بەهرۆز جەعفەر : دەمامکەکان کەوتنە خوارەوە . – WTARIKURD\nپێنج ساڵى ڕێک ، دارو بەردى ئەم کوردوستانە هاتە لەرزین ، کۆمەڵێک وەزیرو پەرلەمانتارو ئەفسەرى خانەنشین و … تاد . بەپارەى (ی، ن، ک) دایان بەگردێکا ، شتێک نەما لەم نیشتمانە ئەوان بەناوى شەفافییەت و هاوارى ئازادییەوە ، نەیشکێنن و سووکى نەکەن ، کەسێک نەما لێمانى نەکەن بە تۆماس جێفرسۆن و ئەبراهام لینکۆڵن . هەرکەسێک (2) ژمارەى بۆئەنوسراو ئەیخوێندەوە ، ئەیانکرد بە ساحیرو بە ئادەم سمس .\nدەیان کەس لەپێش ئەوانیشەوە هەیە و ناڕازییە ، چونکە لەدەرەوەى بازنەکەیان بوو ، هەموو کاتێک تا پێیان ئەکرا، زاراوەى ناشرین یان دەرهەق بەکار ئەهێنا .. گەنج ، هەرزەکار، بێکار، خوێندکارى دونیایان فریودا ، هەرکاتێک ئەمانوت : خەڵکینە بەدواى مافەکانى خۆتان بکەون ، با خواستەکانتان موزایەدەى پێوە نەکرێت . هەرخودى ئەم چین و توێژە جیاوازانە خەریکبو ، چاویان دەرئەهێناین !. دەیان میدیا ناوى خۆیان نابوو سەربەخۆ . میدیاکارو بنەماڵەى میدیایی قۆرخکراو ، شەو دەوروپشتى ئەم گردەیان چۆڵ نەئەکرد . ئەیانگوت : ئەمە شەرەفێکى گەورەیە !. چەندین نوسەریان بەکرێگرتبوو ، لە ئەوروپا لەڕێگەى دەنگ و سایت و فەیسبوکەوە ، تائێستاش بەناوى یاخیبون و دژایەتى و سوکایەتى کردن بە بنەماڵەگەرێتییەوە ، پەلامارى هەموو شت بدات خۆیان نەبێت . هەرچى گۆڕان و ڕێکخەر وتى : باش ، باشە . خراو ، خراوە .قفڵى هەموو شتێکیان دا لەدەرەوەى خۆیان . ئەمە کۆتایی مێژووە . فایدەى نەبوو ، هەر دەبوو تاڵاوو ئەزمونى ژیان خەڵکانى خاڵى لە وشیارى حاڵى بکات .. قەناعەتمە زەمەن ئاوهایە ” فێر ئەبیت باش ، فێر نابیت بەشەق فێرت ئەکەم !”. ئەوانەى چانسى فێربونیان هەیەو ، ساویلکە نین . باش ، دەنا ئەزمون و ئایندە ، تاڵاوى ژیان دەچێژن تافێر ئەبن ، شەقى ژیان باجى نەزانی و خۆیه هه موو شت زانین یانه .\nوێڕاى پۆخڵەواتەکانى ڕابردوو ، ئێستا لەهەر زەمەنێک زیاتر بەندە حەز ئەکا هەموو سەرکردەکانى کورد پێکەوە تەکبیرى هاوبەش بکەن ، بەرپرسیارێتى هاوبەش هەڵبگرن ، نەک یەکێک ئیش بکاو ئەوى تر دوایی بیکات بە بۆڵە بۆڵ و نوسین و ئاشکراکردنى نهێنى . ئەوە بۆچى لەرابردوودا سەرکردە کوردییەکان لەگەڵ تورک و فارس و عەرەب و ئینگلیزو مالکى و نوجێفى و هەموو شوێنێکى تر دانیشتون ، زۆر ئاساییە ، کە (2) سەرکردەى کورد پێکەوە دانیشن نامۆیەو زۆرجار بەخیانەت وەسف ئەکرێت ؟. ئێمە بۆ سڕینەوەى ئەم بینینە پێویستمان بە نەهێشتنى ئەو بۆشاییەیە لەنێوان دەنگدەرو نوێنەرەکاندا ، لەنێوان حاکم و مەحکومەکاندا دروست بووە ، هەموو جارێک لەسەر حیسابى خەڵک کۆمەڵێک کەس لەبەر بێ ئیشى و تەواونەکردنى خوێندن ، بون بە چاودێریی سیاسیی و ڕۆژنامەنووس ، یان گروپێ ، ڕێکخراوێکیان خاڵى لەفکرو مەنتق ، بۆکراوەتەوە ، دواتر پەڕێنراونەتە ناو حزب و ئۆپۆزسیۆن ، کراون بەشێرو فریادڕەس لەپێش چاوى خەڵک ، خەڵکیش خۆش باوەڕەو ، پێی وایە ئەمە مەلایەکى چاکە ، یان ئەمە قسەزانە زۆر چاکە !!!. هەموو ژمارەکانى لەبەرە !!. لەوسەریشەوە بەدوو دەستى خاڵى ئەزمونەکەو تاکەکانیش هاتونەتە دەرێ .\nئێستا ئۆپۆزسیۆن نەماوە ، ماشێنەکانى ڕاگەیاندنیشیان وەک جاران بوارنادەن هەموو قسەیەک بکەین ، لەهەموو شت گرنگتر ئەوەیە هاوڵاتى چاودێریی داواو مافەکانى خۆى بکات ، هیچ عەیب نییە لەناوەڕاستى شەقامەکە پشتەمل یان ڕیباتەکەى کاکە ڕاکێشە : تۆ دوێنێ وتت بچمە پەرلەمان ئاوهات بۆ ئەکەم ، کوا ؟؟؟. هەموو کاتێک ، لەهەر شوێنێک ، بەرنامە و بانگەشەو هاتوهاوارەکانى پێشویان بخەنەوە پێش چاو ، بیرى خۆتان و ئەوانیشى بخەنەوە ، لێتان بزر نەبن ، لەخۆتان بپرسن باشە ئەمانە لەڕابردوودا قازانجیان چى بووەو ئێستا چى ئەکەن ؟. ئاخۆ لەمەولا باسى 17ى شوبات ئەکەن ؟ باسى کاوەو سەردەشت و سۆران ئەکەن ؟. ئایا کۆمەڵگە بێ خاوەنە ، هەرکەسێک بێت بیگەوجێنێ ، بیلەوتێنێ و بڕوات .. ئەددى کۆمەڵ لەناودەچێ ، کێ زمانەکەى ، مێژووەکەى ، جوگرافیاو هونەرەکەى ، پێش بخا .!!.\nتا توانیویانە بەشدارى شەڕى ناوخۆ و گەندەڵییان کردووە ، ئەوسا خەڵکیان فریوداوە ، کەناڵەکانیان لەدەنگە ئازادەکان مەنعکردووە ، تا ڕاستییەکان نەچرپێنن بەگوێی خەلکدا . ئەوساش لەسەر سکى خەڵک هەمان نەمەتى دەسەڵات دوبارە ئەکەنەوە . دوێنێ ئەیانگوت : نەوت تاڵان ئەکرێت ، ئەمرۆِ هەناردە ئەکرێت . دوینێ کەناڵەکانیان تۆبخانە بو ، ئەمڕۆ دەسەلاتیش لێیان ناکڕێت . دوێنێ هەموو شەڕێکیان لەپارێزگاى سولەیمانى بەهەمو کەس ئەفرۆشت ، ئەمڕۆ نەلەناو پەرلەمان نەلەدەرەوە متەق ناکەن تەنانەت لەسەرحکومەتە خۆجێیەکانى هەولێرو دهۆکیش قسەیەک ناکەن ،دوێنێ لەسەر حیسابى ئەوەى وەزیرى سامانە سروشتییەکان نەزان و گەندەڵە ، سەدان و دەیان هەزار دەنگى هێناوە ، ئەمڕۆ لەپەرلەمان دەنگى پێ ئەداتەوە .!. …پێم مەڵێ ئەوەندە کتێبى هەیەو ، ئەوەندە ساڵ خەبات و سەرکردەى سادەو ساکارەو خۆى لەکافتریاکە چاى بۆخۆى هێناوە ، پێم بڵێ تۆ دوێنێ چیت ووت و ئەمڕۆ چیمان بۆ ئەکەى ؟. لەواقیعدا هەمان نوسین بۆ 2 حزبە ئیسلامییەکەش تەواوە ، کە ئیمڕۆکە بەتەواوى لەدەسەڵاتدان ، دوێنێکەش نیوەیان لەدەسەڵاتا بوو … ئاخۆ له مەولاش جاودیریی فاوله کانیان بکەین و ره خنه بکرین ، هەروەک جاران بەتوندى تەخوینمان ئەکەن !.\n” ئەوەش بابەتى کورت و سادە ، بۆ ئەو خوێنەرانەى ئەڵین باوى شتى درێژو فکرو فەلسەفە نەماوە “.\nئەندام پەڕلەمانێکی پارتی دەڵێت : هەڵوێستی یەکێتی لەسەر کەرکوک خیانەتی نیشتمانییە .


ئێران سەرمایەگوزاری لە سەر سوپای مەهدی لە عێراق دەكات/بەڵگەیەکی وەرگێڕدراو بۆ کوردی | Roji Kurd ڕۆژی کورد\nماڵەوە ھەواڵ ئێران سەرمایەگوزاری لە سەر سوپای مەهدی لە عێراق دەكات/بەڵگەیەکی وەرگێڕدراو بۆ کوردی\nئێران سەرمایەگوزاری لە سەر سوپای مەهدی لە عێراق دەكات/بەڵگەیەکی وەرگێڕدراو بۆ کوردی\nو: كەیهان یووسفی\nحەوتەنامەی The Arab Weekly لە ڵاپەڕەی 5ی خۆیدا كە رێكەوتی 22 مانگی مەی بڵاو بۆتەوە بابەتێكی بە پێنووسی Sami Moubayed بڵاو كردۆتەوە كە باس لە چۆنیەتی سەرمایەگوزاری ئێران لە سەر سوپای مەهدی لە عێراق دەكات.\nنووسەر دەنووسێت: ئێران بە دوای دۆزینەوەی حیزبۆڵڵایەك لە عێراقدایە و وادیارە كە ئەوەی لە نێو سوپای مەهدیدا دۆزیوەتەوە. لە ڕاستیدا، مەلاكان دەمێك بوو كە بە دوای دامەزراندنی وەها هێزێك بوون، لەو كاتەی كە سووریا و ئیسراییل خەریكبوو بە شێوەی ترسناك و لە بەرچاوی ئەوانەوە بۆ گەیشتن بە واژۆكردنی رێككەوتنی ئاشتی لە ساڵی 2008 لەیەكتر نزیك ببنەوە.\nتوندڕەوەكانی تاران زۆر شڵەژابوون لەو بیرۆكەی كە سووریا ” میحوەری مەقاومەت” بە جێ بهێڵێ. بە پێی لۆژیكی ئێرانیەكان، بەرەنجامی ئاشتی نێوان ئیسراییل و سووریا هەروەك رووخانی دەسەڵاتی بەشار ئەسەد وابوو و كارەساتێكی گەورە بۆ حیزبۆڵڵا بە ئەژمار دەهات چوونكە هێڵی پشتیوانیكردنی تاران ـ دەمەشق لە نێودەچوو.\nسووریە سەردەمێك لە حیزبۆڵڵا كەڵكی وەرگرت كە خەریكی مشتومڕ بۆ گەڕاندنەوەی بەرزاییەكانی گوڵان لە دەست ئیسراییل بوو و ئەوەش رێك سەردەمانێك بوو كە ئێران خەریكی پەرپێدان و بلاوكردنەوەی شۆڕشی ئیسلامی و بە هێزكردنی ڕەوتی شێعەی عەرەبی لە سەرانسەری ڕۆژهەڵاتی ناوەڕاستدا بوو.\nئەگەر بەرزاییەستراتژییەكانی گوڵان دەگەڕایەوە دەستی سووریا، وێنەدەچوو كە دەمیشق بەرگری لە گۆڕینی قەوارە یان تەنانەت لەناوچوونی حیزبۆڵڵا بكات بەڵام ئێران زۆر جیاوازتر بۆ ئەم مەسەلەیە دەێڕوانی.\nجیاوازی نێوان ئێران و سووریا لە مەڕ داهاتووی حیزبۆڵڵا زۆر نوێ نییە، ئەگەرچی ئەوان هەنووكە بوونەتە یەك مێژوو بە هۆی پشتیوانیە جێی رەخنەكانی حیزبۆڵڵا لە دەسەڵاتەكەی بەشار ئەسەد لە شەڕی سووریا لە ساڵی 2011وە.\nلە ڕەوتی پرۆسەی ئاشتی ڕۆژهەڵاتی ناوەڕاست لە میانەی دەیەی 1990دا، فارۆق الشەرع، وەزیری كاروباری دەرەوەی سووریا بە ئامریكاییەكانی وتبوو كە دەمیشق ئامادەیە كە یارمەتیدەر بێت بۆ داماڵینی چەك لە حیزبۆڵڵا و گۆڕینی لەپارتێكی چەكدارییەوە بۆ پارتێكی سیاسی.\nتاران دەستی بە ئامادەكردنی پڵانی “بێ” كرد، بۆ زێدەخوازی لە جیهانی عەرەبی لە سەر ئەو هێڵەی كە چ بكات ئەگەر حیزبۆڵڵا لە گۆڕەپانی لوبناندا نەمێنێ.\nبۆ تاران خولقاندنی ئەم ئاڵترناتیڤە عەرەبە شێعەیە لە جیاتی حیزبۆڵڵا، گرووپێكی میلیشایی بوو كە بتوانێت خزمەت بە بەرژوەندییەكانی ئێران لە پارێزگاری كردن لە شێعە و پەرەپێدان بە كارتێكەری فارسەكان لە ناوچەكەدا بكات.\nئێرانیەكان ئەمەیان لە عێراق دۆزیەوە، وڵاتێك كە بەهۆی داگیركاری ئامریكاوە كاول كرابوو، رێك وەكوو چۆن لوبنان تووشی شەڕ بوو كاتێك حیزبۆڵڵا لە ساڵی 1982دا دامەزرا. چەك و چۆڵ و پارە لە هەموو شوێنێك هەبوو، زۆر سپاس بۆ بێ سەروبەرەیی سیاسی و ئەمنی، هەزاران شوێنكەوتووی شێعی بە دژی داگیركاری دەرەكی چەكیان هەڵگرتبوو.\nئێران دوو گرووپی شێعی دۆزیەوە كە چاوەڕێی بوون بە ببن بە حیزبۆڵڵایەكی دیكە: بریگاردەكانی بەدر و سپای مەهدی بە ڕێبەری پیاوێكی ئایینی وەكوو موقتدا سەدر.\nبریگاردەكانی بەدر باڵی سەربازی شوورای باڵا بۆ بەرپاكردنی شۆڕشی ئیسلامی لە عێراق بوون كە لە ساڵی 1982 لە ڵایەن شارەزا ئێرانیەكانەوە دامەزرا بوو. ئەم گرووپە تاران دایمەزراندبوو و لەڵایەن ئەفسەرە ئێرانیەكانەوە پەروەردە كرابوون و هێزێكی شەڕكەر بوو كە وەكوو بەشێك لە سپای ئێران لە گشت ماوەی شەڕی ئێران و عێراق لە ساڵی 1980 تا 1988 دژی عێراق بەشداری شەڕی كردبوو.\nخەڵكی ئاسایی عێراق هەرگیز كوژرانی پیاوە عێراقیەكان بە دسەتی ڕێبەرانی بەدر و بەفەرمانی تاران لە تێكهەڵچوونەكاندا لە ساڵی 2003 و رووخانی سەدام حوسێندا لە بیرناكەن و هەروەها كردەوەكانی دیكەی وەك گەندەڵی، فڕین و دزینی منداڵ و تاكەكان، جوخەكانی مەرگ .\nسپای مەهدی لە ساڵی 2003دا لە ڵایەن موقتەدا سەدرەوە دامەزرا. وێدەچێت بەربژارێكی شیاوتر بێت بۆ تاران. وێكچوونێك لە نێوان سەدر و حەسەن نەسرۆڵڵا، ڕێبەری كاریزماتیكی حیزبۆڵڵادا هەبوو، هەردوویان ڕێبەری پارتەكەیان لە تەمەنی لاوێتیدا بەدەست گرتبوو، نەسەرۆڵڵا لە تەمەنی 31 ساڵان و لە ساڵی 1994( ساڵی 1992 دروستترە، وەرگێڕ) و سەدر لە تەمەنی 30 ساڵان و لە ساڵی 2003دا.\nشەڕكەرەكانی سەدر پەرەیان بە شەڕێكی قارەمانانە بە مەبەستی ڕێبەرایەتیكردنی رەوتی دژە داگیركاری ئامریكا لە ساڵی 2004دا دا، هەروەك نەسەرۆڵڵا كە دژی ئیسراییل ئەوە كارەی كرد بوو. سەدر خۆی وەكوو قارەمانێك بۆ سەربەخۆیی عێراق ناساند، چونكە ئەو وەكوو ڕێبەرانی بەدر دروستكراوی دەستی ئێران نەبوو، ئەو جێی رەزامەندی شەقامی عێراقی بوو.\nلە ژێر رێكارەكانی حیزبۆڵڵادا، سەدر میلیشیاكانی خۆی كردە سپایەكی رێكوپێك،خاوەن دیسیپلین و چاونەترس، كەسانی گەندەڵ و خراپەی لە ریزكانی خۆی دەرپەڕاند.\nسەدر دواتر گەڕایەەوە بۆ قوتابخانەی ئایینی لە شاری نەجەف بۆ ئەوەی پلەی ئاكادیمی خۆی بەرز بكاتەوە، ئەو چاوی بڕیبووە پلەی مجتهد(فیقهی ئیسلامی) تا كوو ئەوەی خاوەن پلەیەكی نێوەنجی وەك حوجەتۆلیسلام بێت كە ئەو وەها بهێلێتەوە كە نەتوانێت فەتوا دەربكات.\nرێك وەك نەسرۆڵڵا، سەدر لە وتاردانەكانیدا خۆی لە وشەی شێعە بوارد و خۆی وەكوو ناسیۆنالیستیكی عێراقی پێناسە كرد. ئەو و نەسرۆڵڵا هەردوویان تێگەیشتبوون كە ئاڵۆزییەكانی سیستمی ئیعترافی (دان پیدانان) لە وڵاتەكانیان جێی رێزە و نابێت هیچ كات بانگەشە بۆ دامەزراندنی سیستمێكی تیۆكراتیكی شێعی، لە سەربنەمای مودێلی ئێرانی بكەن.\nسەدر هەروەها وەكوو حیزبۆڵڵا خاوەنی تۆڕێكی بە هێزی خێرخوازی، مۆنۆپۆلی پەروەردەكردن، خەستەخانە و كۆكردنەوەی یارمەتی لە ناوچە شێعەكان بوو و هەروەها دڵنیایی لەوەی كە بنەماڵە هەژارەكان مانگانە یارمەتی لە سپای مەهدی وەردەگرن.\nلە دوای ئەوەی كە شوێنكەوتووانی ئەو لە مانگی مەی بە شێوەیەكی چاوەڕواننەكراو هێرشیان كردە سەر زوونی سەوز بۆ دەربڕینی ناڕزایەتی لەسەر دەسەڵاتەكەی بەغدا، ژیرانەیە ئەگەر بپرسین كە ئایا لە ڕاستیدا سوپای مەهدی دەبێتە حیزبۆڵڵای دووهەمی ئێران كە لە عێراق و ڕۆژهەڵاتی ناوەڕاستدا ڕۆڵ بگێڕێ.\nبۆ بینینی دەقی ئەو بابەتە بە زمانی ئینگلیزی، لێرە کرتە بکە\nبابەتی پێشووداواکاریی چالاکانی مەدەنی- سیاسی: لە مەهاباد بە وێنەی کەبودوەندەوە پێشوازی لە رووحانی بکرێت\nبابەتی دواترکرێکارێکی خووزستانی بەهۆی دواکەوتنی ٦ مانگەی مووچەکەی خۆی سووتاند


ئێمە پشتیوانی تەواوی خۆپیشاندانەكان دەكەین و پێمانوایە یەكێك لە فشارە ڕاستەقینەكان، خۆپیشاندانی جەماوەریە، كە ئێستا خۆشبەختانە دەستیپێكردۆتەوە. بەڵام بۆ ئەوەی ئەم خۆپیشاندان و فشارانە كاریگەرییان هەبێت، پێویستە هاوكات هەوڵی فیدرالیەتی پارێزگاكان بدرێت، چونكە ئێستا خۆپیشاندانەكان لە سلێمانییە، لەكاتێكدا دەسەڵات لە هەولێرە.\nبەڵام كە دەسەڵات و داهاتمان هێنایەوە بۆ پارێزگاكانی سلێمانی و هەڵەبجە و ئیدارەكانی گەرمیان و ڕاپەڕین، ئەوكات خۆپیشاندانەكان كاریگەری زیاتر و گەورەتریان دەبێت بۆ گەڕاندنەوەی موچەی مامۆستایان و سەرجەم فەرمانبەران. ئەگەرنا وەك 17ی شوبات، چەندین گەنجی جوانمان لێشەهید دەبێت، بەبێ ئەوەی گۆڕانكاری و بەرەوپێشچون ڕوبدات.\nسەبارەت بە خەباتی پەرلەمانیش، كاك نەوشیروان لە دواهەمین كۆبونەوەیدا ڕایگەیاند كە (خەباتی پەرلەمانی كەوتۆتە ژێر پرسیارەوە). مەبەستی ئەوە بوو كە گۆڕانكاری لە كوردستانی عێراقدا چیتر لە ڕێی پەرلەمانەوە ناكرێت. یەكێك لە بۆچونەكانی ئەوەبوو كە موچە و خۆشگوزەرانی هەر پارێزگایەك، لە ڕێی فیدرالیەتی پارێزگاكانەوە دەستەبەربكرێت، كە خۆی یەكێك بوە لە ئەندازیارەكانی و لە دەستوری عێراقدا چەسپاندویەتی.\nبە كورتی هەم شەڕی ناوخۆ و هەم خەباتی پەرلەمانی تاقیكرانەوە و دەركەوت كە هیچیان ئەنجامیان نیە. یەكەمیان بوە هۆی ماڵوێرانی، و دوهەمیان بوە هۆی دروستكردنی چەند كادرێكی حكومی و پەرلەمانی و دەوڵەمەندبونیان لەسەر حسابی هەژاربونی زۆرینەی كۆمەڵگا. كەواتە ئێستا كاتی تاقیكردنەوەی ڕێگەیەكی نوێیە كە فیدرالیەتی پارێزگاكانە، كە تاكە ڕێگەی چارەسەر و ڕزگاربونە لەم دۆخە ناهەموارەی هەرێمی كوردستانی تێكەوتوە.\nلە دوای یەكگرتنەوەی ئیدارەكانی هەولێر و سلێمانیەوە و بۆ زیاد لە 10 ساڵ دەچێت، هەر یەك لە یەكێتی و گۆڕان ڕۆڵیان دابەش كردوە؛ بەشێك لە یەكێتی و گۆڕان دەچنە دەسەڵاتەوە و پارە بۆ حزب و بنەماڵە پەیدا دەكەن، بەشەكەی تریشیان ڕۆڵی معارەزە دەگێڕن.\nپێش هەموو هەڵبژاردنێك بە چەند مانگێك ئەو بەشەیان كە ڕۆڵی معارەزە دەگێڕن، دەكەونە هەندێك نمایش كە گوایە شەڕ لەسەر میللەت و موچە دەكەن بۆ ڕاكێشانی سۆزی هاوڵاتیان و بەدەستهێنانەوەی دەنگ.\nدوای هەڵبژاردنەكان، بەو دەنگانەوە، كە بەهۆی استغلالكردنی سۆزی هاوڵاتیانەوە بەدەستیان هێناوە، یەكێتی و گۆڕان لەگەڵ پارتی ڕێكدەكەونەوە و زۆرینەی كادرەكانیان بەوانەی معارەزەشن پشتیوانی چونە حكومەت دەكەن لەگەڵ پارتی و لە پەرلەمان دەنگی پێدەدەن، بە ناوی ئەوەی گوایە بۆ خزمەت و چاكسازی چون. هەتا چوار ساڵی تر بەم شێوەیە بەڕێیدەكەن.\nچەند مانگێك پێش هەڵبژاردن، هەمان سیناریۆ بێ زیاد و كەم دوبارە دەبێتەوە، و دەڵێن ئەم حكومەتە دز و گەندەڵە و خزمەتی هاوڵاتیان ناكات؛ تا ئەو ڕادەیەی ڕەنگە لە حكومەتیش بكشێنەوە. لە ژێر ئەم بیانوانەدا دیسان سۆزی هاوڵاتیان دەجوڵێننەوە و دوبارە دەنگی پێكۆدەكەنەوە و پاش هەڵبژاردن دەكەونەوە ڕێكەوتن لەگەڵ پارتی. هەموو ٤ ساڵ جارێك ئەم سیناریۆیە دووبارەدەبێتەوە. میللەتیش هەمو جارێك بە دەستی بەتاڵ لە هەڵبژاردن و هاوكێشە سیاسیەكان دێتەدەرێ.\nئەمەی ئێستا ڕوودەدات، لەجیاتی بەرەوپێشچون، خولانەوەیە لە ناو بازنەیەكی داخراودا و گەڕانەوەیە بۆ خاڵی سفر.\nبەڵام ئەوەی جێی سەرسوڕمانە، هەموو جارێك، بەشێكی زۆری میللەتی ئێمە، پێش هەڵبژاردنەكان، سەرلەنوێ سۆز و عاتیفە بەسەریاندا زاڵ دەبێتەوە و ئەوەیان بیردەچێتەوە كە چی ڕویداوە و دیسان باوەڕ بەم سیناریۆ سواوانە دەكەن و جارێكی تر متمانە بەم هێزانە دەكەنەوە. دوای هەڵبژاردن میللەت وەكو هەموو جارەكانی تر توشی شۆك و بێئومێدی دەبێتەوە، وەكو ئەوەی یەكەمجار بێت ڕویدابێت.\nوەك كوردەواری دەڵێن ئەگەر جارێك خەڵەتام، خوا سەبەبكارم بگرێت، ئەگەر دوو جار خەڵەتام خوا خۆم بگرێت. بەڕای من ئێستا كاتی ئەوە هاتوە لۆمەی خۆمان بكەین. ئەوە ئێمەین متمانە دەدەینەوە بەو حزبانەی كە لە جیاتی موچە و خزمەت، كار لەسەر سۆز و عاتیفەمان دەكەن. هەموو جارێك پێش هەڵبژاردن دەبن بە زمانحاڵی میللەت بۆ بەدەستهێنانی دەنگ و پاش هەڵبژاردنیش بۆ چوار ساڵی تر لەگەڵ پارتیدا دەچنەوە حكومەت.\nمیللەتی هۆشیار، سیاسی ڕاستگۆ و بەتوانا حوكمی دەكات و میلەتی عاتفیش، سیاسی دوڕو و خەڵەتێنەر حوكمی دەكات. بە كورتی، خۆشباوەڕی ئێمە كاری سیاسیەكانی زۆر ئاسان كردوە. سیاسییەكانی یەكێتی و گۆڕان بە ئاسانی بەرگەی 4 ساڵ ڕەخنە و قسەی ناخۆش دەگرن، چونكە شارەزا بون و دەزانن چەند مانگێك پێش هەڵبژاردن، دەتوانن سۆزی خەڵك بجوڵێننەوە و هەموو هاوكێشەكان لەبەرژەوەندی خۆیان پێچەوانە بكەنەوە.\nپارتیش زۆربەی كایەكانی سیاسی و سەربازی و ئابوری كۆنترۆڵ كردوە و گوێ بەو نمایشانەی ناو پەرلەمان نادات. بگرە ئەو نمایشانەی ناو پەرلەمان بە ناڕاستەوخۆ خزمەت بە پارتی، و تەنانەت یەكێتی و گۆڕانیش دەكات، چونكە دەبێتە هۆی دامركاندنەوەی توڕەیی خەلك. بە نیسبەت ئەوانەوە نمایشێكی ناو پەرلەمان زۆر باشترە لە تەقینەوەی جەماوەری و ڕاپەڕین.\nكەواتە كاتی ئەوە هاتوە یەكێتی و گۆڕان لە جیاتی خۆدزینەوە لە بەرپرسیاریەتی و ڕۆڵ دابەشكردن و نمایشی ناو پەرلەمان و كات كوشتن، كە هیچی لێسەوز نەبوە بە درێژایی ئەم چەند ساڵە، جگە لە جوڵاندنی سۆزی هاوڵاتیان و بەدەستهێنانی دەنگ پێش هەڵبژاردن، دەستبكەن بە ڕێگەخۆشكردن بۆ فیدرالیەتی پارێزگاكان و هێنانەوەی داهات و دەسەڵات بۆ ئەم سنورە و دابینكردنی موچە و خۆشگوزەرانی و گەشەی ئابوری.\nهەمان بۆچون بۆ هەولێر و دهۆكیش ڕاستە، دەكرێت ئەوانیش لە ڕێی فیدرالیەتی پارێزگاكانەوە موچە و خۆشگوەرانی زیاتر بەدیبێنن و تا ڕادەیەك ڕزگاریان بێت لە دەسەڵاتی سەركوتكەری پارتی.\nپێویستە كەركوكیش بكرێت بە هەرێمێكی سەربەخۆ و دەسەڵات بدرێتەوە دەست كەركوكیەكان و ڕێز لە هەموو پێكهاتەكانی بگیرێت؛ چونكە كەركوك هەردوو ئەزمونی حكومەتی هەرێم و حكومەتی عێراقی تاقیكردەوە و لە هەردوكیاندا زەرەرمەند بوو، نەوتەكەی بۆ چینێكی تاڵانچی سیاسی و دوكەڵەكەی بۆ خەڵكەكەی بوو. ئێستا كاتی خۆشگوزەرانیە بۆ خەلكی كەركوك لەڕێی فیدرالیەتی پارێزگاكانەوە.\nبە كورتی، بۆ هەر موچەیەك كە مافێكی سەرەتایی هەر موچەخۆرێكە، چیتر فەرمانبەران و هاوڵاتیان ماندو نەكرێن بە نمایشی ناو پەرلەمان و یەكتر تۆمەتباركردنی پارتی و یەكێتی و گۆڕان، كە یەكەمیان ڕۆڵی دەسەڵات و دوانەكەی تر هەردوو ڕۆڵی دەسەڵات و معارەزەش لە یەك كاتدا دەگێڕن. لە جیاتی ئەوە، یەك جار لە ڕێی فیدرالیەتی پارێزگاكانەوە، كێشەی موچە و گوزەرانی هاوڵاتیان چارەسەر بكرێت.


ژن كوشتن بوەستێنن!\nژنێك لە لایەن مێردەكەیەوە بە زیندوویی سووتێنرا، كچێكیش لەلایەن برا هەرزەكارەكەیەوە بە دەمانچە كوژرا، ناونیشانی زۆربەی هەواڵەكانی وێب سایت و پەیجەكان و رۆژنامەكانن. ئەو دڕندەییانەی بەرامبەر بە ژنان دەكرێن لە هەرێمی كوردستان، كوشتنی ژنان و توندوتیژی خێزانی بەپێی ئاماری بەڕێوەبەرایەتیەكانی بەرەنگاربوونەوەی توندوتیژی دژی ژنان لە ماوەی یەك ساڵی رابردوودا بەشێوەیەكی بەرچاو زیادی كردووە.\nئەمە سەرەڕای ئەوەی ساڵانێكە چالاكوانانی ناوچەكە خەتەنەكردنی ژن و زەماوەندكردنی زۆرەملێ و توندوتیژی دژ بە ژنان لە كۆمەڵگەیەكی كۆنەپەرستدا ئیدانە دەكەن، كەیسی توندوتیژی دژی ژنان لە زیادبووندایە و زۆربەی ئەو ژنانە بە دەستی ئەندامێكی خێزانەكەیان گیانیان لەدەستداوە.\nلە مانگی حوزەیرانی 2011 پەرلەمانی هەرێمی كوردستان یاسایەكی دەركرد كە خەتەنەكردنی مێینە و توندوتیژی خێزانی بە تاوان ناساند و لە یاسادا سزای زیندانی هەتاهەتایی بۆ بكەرانی تاوانی شەرەف جێگیركرد. نەتەوە یەكگرتووەكان لەو كاتەدا پێشوازی لە یاساكە كرد و رایگەیاند ئەو یاسایە پێشكەوتنێكی بەرچاوە دوای چەندین ساڵ لە ئیدیعاكان.\nبەڵام جێبەجێكردنی ئەم یاسایە بەهۆی كەشوهەوای بێ سزایی و ترس لە قسە و باس بەردەوام ئاستەنگی بۆ دروستبووە و دەبێت.\nخزمەتگوزارییە ئەمنییەكانیش لە حاڵەتەكانی كوشتنی ژناندا هەمان رێوشوێن ناگرنەبەر كە لە حاڵەتەكانی كوشتنی پیاوان دەیگرنەبەر.\nهەندێك لە دۆسیەكانی كوشتنی ژنان تەنانەت ناگاتە دادگا و لە رێگەی ئاشتەوایی خێڵەوە لەنێوان خێزانی پیاوەكە و خێزانی هاوسەری قوربانییەكە مامەڵەیان لەگەڵ دەكرێت.\nراستەیەكەی رێگریكردن لە ژن كوشتن و توندوتیژی هێندە كارێكی قورس و ئەستەم نییە، ئەوەی ئێستا هەیە یەكێتی پڕۆژە یاسایەكی بۆ هەمواركردنەوەی یاسای توندوتیژی خێزانی و مەسەلەی ژن كوشتن ئامادەكردووە تا بەند و بڕگەكانی سزاكان قورستر بكرێن، پێویستە هەموو ژنێك لە پەرلەمانی كوردستان و چالاكوانان و رێكخراوەكانی مافی ژنان و هەر ژنێك لە هەر توێژێك كاربكەن و بۆ قبوڵكردنی پڕۆژە یاساكە، ئەگەر ئەمە بكرێت بێگومان ژن كوشتن هێندەی ئێستا ئاسان نابێت و بەو مەرجەی لە دادگاكان یاسا و سزاكان وەكو خۆی جێبەجێ بكرێت.\nدایكم دەیگێڕێتەوە، ژنان جاران زۆر ئازادانە جلوبەرگیان دەپۆشی و دەچوونە سینەما و گەشتیان دەكرد و هەندێكیشیان خاوەن كاربوون، ئەمە سەرەڕای ئەوەی بەهاو رەوشتە بەرزەكانیان لە ترۆپكدا بوون، جاران ژن كوشتن هەبووە، بەڵام تاك و تەرا . ئێستا چی دەبینین هەموو رۆژێك ژنێك بە پاساوێكەوە دەكوژرێت و خۆزگە بە رابردوو دەخوازین.


بەشێكی بەرچاوی فەرمانبەران دەگرێتەوە جگە لە پلە نزمەكان\nبەپێی بەڵگانەمەیەكی حكومی خشتەی ئەژماركردنی باجی سەر موچەی فەرمانبەران لە پرۆژەیاسای بودجەی ساڵی 2021 ئاشكرادەكات.\nبەپێی بەڵگەنامەكە كە ئەمڕۆ دووشەممە 21ی كانونی یەكەم لەلایەن میدیا عێراقییەكانەوە بڵاوكراوەتەوە، باچی سەر مووچەی سێ سەرۆكایەتییەكە دەگاتە 40% و باجی سەر موچەی وەزیر و پەرلەمانتار و بەڕێوبەری گشتی و پلە تایبەتەكانیش 30%ی كۆی موچە دەبێت.\nبەپێی خشتەكە باج لەسەر موچەی فەرمانبەران لە پلەكانی خوارەوەدا نابێت، بەڵام لە موچەی ملیۆن و سەرووتر ڕێژەیەك لە باج دیاریكراوە.\nئێوارەی ئەمڕۆ ئەنجومەنی وەزیرانی عێراق پاش سێ ڕۆژ كۆبوونەوەی لەسەر یەك پرۆژەیاسای بودجەی پەسەندكرد.\nلەكاتێكی پێشتری ئەمڕۆدا عادل ڕوكابی، وەزیری كاری عێراق وتی، بەپێی پرۆژەیاسای بودجەی گشتیی عێراق بۆ ساڵی 2021 موچەی سێ سەرۆكایەتییەكە بەڕێژەی 40% و موچەی وەزیر و پەرلەمانتارانیش بەڕێژەی 30% كەمدەكرێتەوە.\nوەزیری كار: 40%ی موچەی سەرۆكایەتییەكان و 30%ی وەزیر و پەرلەمانتاران كەمدەكرێتەوە\nمالیزیا.. ئاهەنگێكی هاوسەرگیری بە ئامادەبوونی دەیان هەزار میوان بەڕێوەچوو


7 باشترین ئەپڵیکەیشن بۆ نوسین لەسەر وێنە بۆ ئای ئۆ ئێس و ئەندرۆید – کەی ئای تی ئێن\nئای ئۆ ئێس 5, ئه‌یلول 2018\nبێگومان ئەگەر وتەیەکی بەنرخ بێت یان وتەی کەسێکی بەناوبانگ بێت یان تێبینیەکی سادەش، جاری وا هەیە پێویستی بە وێنەیەک دەبێت بۆ ئەوەی لەگەڵ ئەم نوسینە بە جوانی ڕێکی بخەیت و پاشان بڵاوی بکەیتەوە.\nبێگومان لەسەر مۆبایلەکەت لەڕێگەی ئەو تایبەتمەندیە سەرەتاییانەی لەگەڵ مۆبایلەکەت لە ئەپی وێنە و گەلەری هەیە دەتوانیت هەندێک کاری سەرەتایی بکەیت، بەڵام لەم نێوەندەشدا چەندین ئەپی لایەنی سێیەم واتە ناو کۆگای پلەی یان ئەپستۆر هەن کە تایبەتمەندی بەرز و نایاب پێشکەش دەکەن لە دەستکاری کردنی وێنە و نوسین لەسەری و بوونی چەندین فۆنت و ئاسایی پەڕی بەتاڵیش بۆ ئەوەی خۆت بە ئارەزووی خۆت دیزاین بکەیت.\nئەمانەی خوارەوە 7 ئەپڵیکەیشنن بۆ نوسین و زیادکردنی هەر شتێک بۆ سەر وێنەکانت و پاشان بڵاوکردنەوەی بۆ سەر تۆڕە کۆمەڵایەتییەکان:\n١- Word Swag: ئەپێکە بۆ ئەندرۆید و ئای ئۆ ئێس بەردەستە. ئەم ئەپە بە سادەیی بەکارهێنان ناسراوە و بە ئاسانی دەتوانیت وتە و هەر شتێک بە شێوەی زۆر سەرەنج ڕاکێش بخەیتە سەر وێنە. ئەوەی جێگەی داخە ئەم ئەپە بەخۆڕایی نییە و بۆ ئەندرۆید بە ٣,٩٩$ و بۆ ئای ئۆ ئێس ٤,٩٩$. ئەم ئەپە چەندین باکگراوند واتە پاشبنەمای جوانی لەگەڵە و چەند ئامرازێکی دەستکاریکردنی وێنەش لەخۆی دەگرێت. کرتە بکە بۆ داگرتن.\n٢- Font Candy: ئەم ئەپە خاوەنی کۆمەڵێک لە فۆنتی جوانە و لەگەڵ توانستی داگرتنی فۆنتی زیاتر لەناو خۆیدا. ئەمە و پەیوەست کردن لەگەڵ فەیسبووکەکەت و هێنانی وێنە لە پڕۆفایلەکەتەوە و هەروەک دەتوانیت لەناو ئامێرەکەشتەوە وێنە بێنیتە ناوی. ئەم ئەپە بەخۆڕایی بەڵام چەند ئامرازێک و فۆنتێک لەناخۆیدا بە خۆڕایی نین و دەتوانیت بە بەرامبەر بە ١,٩٩$ بیکڕیت. کرتە بکە بۆ داگرتن و تەنها بۆ ئای ئۆ ئێس بەردەستە.\n٣- PicMonkey: ئەم ئەپە بۆ ئای ئۆ ئێس و ئەندرۆید بەردەستە. لە ڕێگەی ئەم ئەپەوە دەتوانیت بە ئاسانی نوسین لەسەر وێنە بنوسیت لەگەڵ بوونی چەند ئامرازێکی پێشکەوتووی نوسین و ڕەنگ و شێوە و … هتد. ئەم ئەپە خزمەتگوزاری هەوری خۆی واتە کلاودی لەگەڵە بەڵام بە خۆڕایی نییە. خودی ئەپەکە بە خۆڕاییە و دەتوانیت بێ بەرامبەر لە ئەپستۆر و گووگڵ پلەی دەستی بخەیت. کرتە بکە بۆ داگرتن.\n٤- Typorama: ئەم ئەپە بۆ ئای ئۆ ئێس بەردەستە. چەند ئامرازێکی پێشکەوتووی نوسین لەخۆی دەگرێت بۆ سەر وێنە. ئەمە و بوونی چەند شێوەیەکی ئامادەکراوی نوسین بە توانستی گۆڕانکاری تێیاندا. ئەم ئەپە خۆڕاییە و لە ناو خۆیدا دەتوانیت شتی زیاتری بۆ بکڕیت بە بەرامبەر بە بڕە پارەی دیاریکراو. کرتە بکە بۆ داگرتن.\n٥- Over by Over: ئەم ئەپە بەخۆڕایی تەنها بۆ ئای ئۆ ئێس بەردەستە. لەگەڵ کردنەوەی ئەپەکە پێویستە وەڵامی چەند پرسیارێکی سەرەتایی بدەیتەوە کە ئایا مەبەستت لەپشتی بەکارهێنانی ئەم ئەپە چییە. ئەم ئەپە کۆمەڵێک پاشبنەمای جوان کە دەتوانیت دەستکاریان بکەیت و لەگەڵ بوونی وێنەکانی PixaBay و Unsplash و گەڕانی وێنەی گووگڵ. لەگەڵ بوونی نوسینی جوان و دانانی سێبەر و چەندین شتی تر بۆ نوسین و وێنەکانت. کرتە بکە بۆ داگرتن.\n٦- Phonto: بۆ هەریەک لە ئەندرۆید و ئای ئۆ ئێس بەردەستە. ئەم ئەپە ڕووکارێکی سادە و ئاسانی هەیە و دەتوانیت وێنە لەناو مۆبایلەکەتەوە بێنیت و بە ئاسانی نوسینی لەسەر بنوسیت. ئەمە جگە لەوەی بە بەرامبەر بە بڕە پارەی دیاریکراو دەتوانیت لەناوخۆیدا فۆنت و فلتەری زیاتر بۆ ئەپەکە بکڕیت. کرتە بکە بۆ داگرتن.\n٧- PicLab: ئەم ئەپە بۆ ئای ئۆ ئێس و ئەندرۆید بەردەستە. ئەپێکی سادەیە و چەند ئامرازێکی دەستکاریکردنی وێنە لە فلتەر و لەزگە و چەندین شتی تر. ئەم ئەپە بەخۆڕاییە و وەکو زۆربەی ئەپەکانی پێشتر توانای کڕینی ئامرازی ترت هەیە لەناو ئەپەکە بە بەرامبەر بە بڕە پارەیەکی دیاریکراو. کرتە بکە بۆ داگرتن.


پارچە بەردێك نیو سەدە ئاژانسی ناسای فریو دا - پەرەگراف\nپارچە بەردێك نیو سەدە ئاژانسی ناسای فریو دا\nپارچە بەردێك كە 50 ساڵە لێكۆڵینەوەی لەسەر دەكرێت وەك پارچەیەكی سەر مانگ كەهێنراوەتە سەر زەویی، بەپێی نوێترین لێكۆڵینەوە دەركەوتووە ئەو بەردە پارچەی زەویی خۆیەتی نەك هی مانگ.\nئاپۆلۆ 14، سێیەمین گەشتی مرۆڤ بوو بۆ سەر مانگ، كە لەلایەن ئەمەریكاوە ئەنجام دراوە. تێیدا سێ كەشتیوانی بۆشایی ئاسمان (ئالان شیپارد، ستوارت ڕۆزا، ئیدگار میشێل) لە 31 كانوونی دووەمی 1971 گەشتێكی نۆ ڕۆژییان بۆ سەر مانگ دەستپێكرد و لە 9ی شوبات گەڕانەوە سەر زەوی. ئەو سێ كەشتیوانە 42 كیلۆگرام لە بەرد و پێكهاتەكانی سەر مانگیان لەگەڵ خۆیان هێنایەوە.\nلێكۆڵەران لە نوێترین لێكۆڵینەوەدا ئەوەیان سەلماندووە، یەكێك لەو پارچە بەردە دیارانەی كە كەشتیی ئاپۆلۆ 14 لەگەڵ خۆی بۆ سەر زەی هێناویەتییەوە، پارچەی زەوی خۆیەتی.\nبە قسەی لێكۆڵەران، ئەو پارچە بەردە، كۆنترین بەردی هەسارەی زەوییە كە دۆزراوەتەوە.\nلێكۆڵەران دەڵێن"بەپێی لێكۆڵینەوەكان نزیكەی چوار ملیار ساڵ لەمەوبەر پێكدادان لە نێوان زەوی و هەسارەیەكی گەورەی كلكدار ڕووی داوە، لە ئەنجامی ئەو پێكدادانەشدا بە شێوەیەكی پلە بە پلە زەوی لە مانگ نزیكبووەتەوە، بە جۆرێك لەو زەمەنەدا زەوی سێ هێندەی ئێستا لە مانگەوە نزیك بووە."\nلێكۆڵەران ئەم دۆزینەوەیەیان بە هەنگاوێكی گرنگ ناوبردووە كە دەبێتەهۆی ئەوەی تێڕوانین و وێنەیەكی نوێیان سەبارەت بە چۆنێتیی دروستبوونی زەوی بەم شێوەیەی ئێستا، بۆ دروست ببێت.\nئەم پارچە بەردە، یەكێكە لەو دەیان پارچە بەردانەی كە كەشتیی ئاپۆلۆ 14 لەگەڵ خۆی بۆ سەر زەوی هێنایەوە، كە ماوەی نزیكەی 50 ساڵە لێكۆڵینەوەی بەرفراوانیان لەبارەوە دەكرێت لە ئاژانسی ناسای ئەمەریكی. نوێترین لێكۆڵینەوەیش ئەم پاچە بەردەی بە بەشێك لە زەوی پشتڕاست كردووەتەوە.\nلێكۆڵەران ژمارەیەك كانزای وەكو: كواتز، فیڵدسپارتس (ژمارەیەك جۆری بەردن كە لەسەدا 41ی زەوی پێكدەهێنن)، زیركۆنیۆم-یان لەو پارچە بەردەدا دۆزیوەتەوە كە بە دەگمەن لە مانگدا پەیدا دەبن، بەڵام لەسەر زەوی بە شێوەیەكی فراوان هەن، ئەمە پشتڕاستی دەكاتەوە كە ئەو پارچە بەردە هی زەوییە و لە پێكهاتەی كیمیایی زەوییەوە زۆر نزیكە.\nلێكۆڵەران دەڵێن"ئەم پارچە بەردە كریستاڵییە دوورییەكی 80 هەزار میلیی بڕیوە تا گەیشتووەتە سەر مانگ، لەو ڕێگە دوور و درێژەشدا فشار و كەریگەریی گەورەی لەسەر دروست بووە كە بووەتە هۆی گۆڕانكاری تێیدا."\nلێكۆڵەران بەم دۆزینەوەیە هیوادارن كە بتوانن لە ئایندەدا لە ڕێگەی كۆكردنەوەی نموونەی زیاتری ئەم بەردە مێژووییانەی زەوی، لێكۆڵینەوەی زیاتر سەبارەت بەم هەسارەیە و مانگ ئەنجام بدەن.\nئەنجامی ئەم لێكۆڵینەوەیەش لە گۆڤاری (Earth and Planetary Science Letters) بڵاوكراوەتەوە.


جیاوازیی نێوان پێداچوونەوەکانی «Macosx keyboard» - چاوگ\nجیاوازیی نێوان پێداچوونەوەکانی «Macosx keyboard»\nوەک پێداچوونەوەی ٠٩:٤١، ٥ی تشرینی یەکەمی ٢٠١٨ (بینینی سەرچاوە)\nوەک پێداچوونەوەی ١٠:٠٩، ٥ی تشرینی یەکەمی ٢٠١٨ (بینینی سەرچاوە)\n[[پەڕگە:Kurdish_keyboard_macosx.png|396px|thumb|left|تەختەکلیلی کوردی بۆ هەردوو شێوەی ئارامی/عەرەبی و لاتینی لە سیستەمەکانی ماک]]بەبۆنەی ئەوەی لە سیستەمە نوێکانی ماکدا واتا لە های سێراوە High Sierra هەم جۆری پەڕگەی سیستەم گۆڕاوە APFS. وە هەم جۆرەکانی دەسەڵاتی بوخچە و پەڕگەکان و توانای بەکارهێنەر. ئەمەش کێشمەکێشێکی زۆری یونیکس/لینوکسە و بەو حوکمەی ماکیش FreeBSD یە، قەت لەو جۆرە لەکۆڵ نابینەوە. بەڵام بەهەرحاڵ ئەو تەختەکلیلەی ماک خۆی هەیەتی Sorani Kurdish بردویانە و دایانناوە، زۆر کۆدی نادروستی یونیکۆد بەکاردەبات. کە تەواو جیاوازە لەوەی بنەڕەتی سیستەمەکان هەیانە و لەسەری ڕێککەوتوین و لە حکومەتی هەرێم پشتگیری کراوە. لاشم سەیرە ماک و تیمەکەیان بەهیچ جۆرێک وەڵام نادەنەوە، کە یان ئەوەتا ئەوەی Sorani Kurdish چاک بکەن، یان ئەوەتا ئەوەی کوردی ئارامی و لاتینی بەکاربەرن، کە تەواو دروستە.\n[[پەڕگە:Kurdish_keyboard_macosx.png|396px|thumb|left|تەختەکلیلی کوردی بۆ هەردوو شێوەی ئارامی/عەرەبی و لاتینی لە سیستەمەکانی ماک]]بەبۆنەی ئەوەی لە سیستەمە نوێکانی ماکدا واتا لە های سێراوە [https://support.apple.com/en-us/HT208144 High Sierra] هەم جۆری پەڕگەی سیستەم گۆڕاوە [https://support.apple.com/en-us/HT208496 APFS]. وە هەم جۆرەکانی دەسەڵاتی بوخچە و پەڕگەکان و توانای بەکارهێنەر. ئەمەش کێشمەکێشێکی زۆری یونیکس/لینوکسە و بەو حوکمەی ماکیش [https://www.freebsd.org/ FreeBSD] یە، قەت لەو جۆرە لەکۆڵ نابینەوە. بەڵام بەهەرحاڵ ئەو تەختەکلیلەی ماک خۆی هەیەتی Sorani Kurdish بردویانە و دایانناوە، زۆر کۆدی نادروستی یونیکۆد بەکاردەبات. کە تەواو جیاوازە لەوەی بنەڕەتی سیستەمەکان هەیانە و لەسەری ڕێککەوتوین و لە حکومەتی هەرێم پشتگیری کراوە. لاشم سەیرە ماک و تیمەکەیان بەهیچ جۆرێک وەڵام نادەنەوە، کە یان ئەوەتا ئەوەی Sorani Kurdish چاک بکەن، یان ئەوەتا ئەوەی کوردی ئارامی و لاتینی بەکاربەرن، کە تەواو دروستە.\nوەک پێداچوونەوەی ١٠:٠٩، ٥ی تشرینی یەکەمی ٢٠١٨\nتەختەکلیلی کوردی بۆ هەردوو شێوەی ئارامی/عەرەبی و لاتینی لە سیستەمەکانی ماک\nبەبۆنەی ئەوەی لە سیستەمە نوێکانی ماکدا واتا لە های سێراوە High Sierra هەم جۆری پەڕگەی سیستەم گۆڕاوە APFS. وە هەم جۆرەکانی دەسەڵاتی بوخچە و پەڕگەکان و توانای بەکارهێنەر. ئەمەش کێشمەکێشێکی زۆری یونیکس/لینوکسە و بەو حوکمەی ماکیش FreeBSD یە، قەت لەو جۆرە لەکۆڵ نابینەوە. بەڵام بەهەرحاڵ ئەو تەختەکلیلەی ماک خۆی هەیەتی Sorani Kurdish بردویانە و دایانناوە، زۆر کۆدی نادروستی یونیکۆد بەکاردەبات. کە تەواو جیاوازە لەوەی بنەڕەتی سیستەمەکان هەیانە و لەسەری ڕێککەوتوین و لە حکومەتی هەرێم پشتگیری کراوە. لاشم سەیرە ماک و تیمەکەیان بەهیچ جۆرێک وەڵام نادەنەوە، کە یان ئەوەتا ئەوەی Sorani Kurdish چاک بکەن، یان ئەوەتا ئەوەی کوردی ئارامی و لاتینی بەکاربەرن، کە تەواو دروستە.\nوەرگیراو لە «https://chawg.org/w/index.php?title=Macosx_keyboard&oldid=3471»\nئەم پەڕەیە دواجار لە ١٠:٠٩ی ٥ی تشرینی یەکەمی ٢٠١٨ نوێ کراوەتەوە.


خەونم ئەوەیە گۆڕانکاریی ڕیشەیی بکەم لە مۆدەی ئەفریقیدا | Startfinder\nخەونم ئەوەیە گۆڕانکاریی ڕیشەیی بکەم لە مۆدەی ئەفریقیدا\nعوسمانە لەسەر کار\nمن ناوم عوسمانەیە و خەڵکی دەکارم. من لە سەنیگالەوە بۆ ئەڵمانیا ڕۆیشتم لە ٢٠٠٦. لەوکاتەدا من دوکانێکی دوورینم هەبوو بە ١٥ کارمەندەوە. لەراستیدا تەنها دەمەویست کەلوپەل بکڕم لە ئەڵمانیا، بەڵام بڕیارم دا بمێنمەوە چونکە پێم وابوو شتەکان ئاسان دەبن لە ئەوروپا.\nپێم وابوو شتەکان ئاسان دەبن لە ئەوروپا. وامزانی خەلکی لەوێ دەرفەرتیان هەیە بۆ بەدیهێنانی خەونەکانیان، درووستکردنی خانوو، کڕینی ئۆتۆمبێل – یاخود بڵێین ژیانێکی خۆشیان دەبێت. بەڵام هەرزوو سەرنجمدا کە من ئامادەنیم بۆ بنیادنانی ژیانێک بۆخۆم لەوێ.\nشتەکان دژواربوون بەبێ هەبوونی مۆڵەتێکی کارکردن، چونکە نەمدەتوانی هیچ پارەیەک پەیدا بکەم. هەروەها من ڕێگەم پێنەدەدرا ئەو ناوچەیە بەجێبهێڵم کە لێی دەژیام. کاتەکەم بەکارهێنا بۆ تێگەیشتن لە دۆخەکە و ڕێکخستنەوەی خۆم، و لە کۆتاییدا گەیشتم بەوەی کە هیچ دهاتوویەکم نییە لە ئەڵمانیادا.\nدیزاینی نوێ: پۆشاکەکانی دوکانی دروومانەکەی عوسمانە\nپەرەپێدانی تواناکانم لە کاری دەستیی\nبیرم کردەوە لەبارەی چۆنیەتی دەستپێکێکی نوێ لە سەنیگال. بینیم کە چۆن ئەڵمانییەکان چوستن لە کارەکانیاندا بەهۆی ئەو شێوازەی ڕاهێنانییان لەسەر کردووە، بۆیە دەمەویست سوودێک لەوە وەربگرم. دەمەویست زیاتر پەرەپدەم بە تواناکانم لە کاری دەستیی، دیزاینکردنەوەی جلوبەرگ و گۆڕانکاریی ڕیشەیی لە مۆدەی ئەفریقیدا.\nلە ٢٠١٤ دا گەڕامەوە وڵات. بەدڵنیایی دڵتەنگ بووم بە بەجێهێشتنی ئەڵمانیا، بەڵام لەهەمانکاتیشدا بڕوابەخۆبوو و سوریش بووم. کاتەکەم لە ئەلمانیا ئاسۆکانی فراوانتر کردم. زۆر فێربووم، ئەڵمانی و ئینگلیزی بۆ نموونە و هەروەها گیانی شارستانی و ڕێکوپێکی.\nلە سەرەتادا شتەکان لە سەنیگال دژواربوون، چونکە گواستنەوە لەنێوان ئەو دوو جیهانە جیاوازەدا قورسە. خەڵکی بەکەم لێمیان دەڕوانی – دەیان وت کە من دۆڕاوێکم و هەستی بەرزویستیم نییە. پێم وتن کە شتەکان ئاسان نین لە ئەوروپا وەک ئەوەی ئەوان تێیگەیشتوون.\nعوسمانە لەبەردەم دوکانی دروومانەکەی\nلە سەرەتادا چەندین کێشەم هەبوو، بەڵام خێزانەکەم و هاوڕێکانیشم زۆر یارمەتیان دام. چەند مانگێکی سەرەتای گەڕانەوەم بەسەربرد بە کارکردن لە دوکانی دوورینی برا بچووکەکەمدا. دواتر پلانم دانا بۆ دامەزراندنی کاری خۆم.\nڕۆژێک، هاوڕێیەکم پێی وتم لەبارەی (ANPEJ) – ئاژانسی کاردۆزینەوە بۆ گەنجان. پەیوەندیم کرد بە ئاژانسەکەوە، کە منیان ڕەوانە کرد بۆ لای سەنتەری سەنیگالی-ئەڵمانی بۆ کار، کۆچ و ئاوێتەکردنەوە.\nتیمەکەی ئەوێ بەڕاستی زۆر یارمەتیان دام. زۆر فێربووم لەبارەی چۆنیەتی بەڕێوەبەردنی بازرگانییەکی خۆت، چۆنیەتی ئامادەکردنی پلانێکی بازرگانی و مەترسییەکان و دەرفەتەکان کە لەگەڵ کاری سەربەخۆ دێن. یارمەتی دارایی لەلایەن پرۆگرامی "گەڕانەوە بۆ دەرفەتە نوێکان" وای کرد بتوانم کەرەستەکان بکڕم بۆ شوێنی کارەکەم، وەک ئامێری دروومان و قوماش. هەروەها توانیم ماتۆڕێک بکڕم بۆ ئەنجامدانی گەیاندنەکان.\nبازرگانییەکی گەشەسێن: عوسمانە لەگەڵ یەکێک لە کارمەندەکانی\nئێستا سێ کارمەند و شاگردێکم هەیە. کارێکی زۆر وەردەگرین، بەتایبەت لە دەوروبەری پشووەکاندا وەک جەژنی قوربان (جەژنی ئیسلامیی قوربانی کردن) و کریسمس. شتەکان بەرەوپێش دەچن. من بازرگانییەکی سەرپێکەوتووم هەیە، کە دەتوانم لەڕێیەوە پارەی کارمەندەکان و دابینکارەکانم بدەم. کڕیارەکانم پێزانینیان هەیە بۆم. ئارەزوو دەکەم لە سەنیگال بمێنمەوە، بەردەوامی بدەم بە بەڕێوەبەردنی کارەکەم و کاری داهێنەرانە بکەم. لە داهاتوودا، ڕەنگە تەنانەت دوکانێکی دیکە بکەمەوە و تێیدا جلوبەرگی "لە سەنیگال درووستکراوە" بفرۆشم.\nەو دەرفەتانەی بۆ ڕاوێژ و یارمەتی دابین کراون لێرەدا، بەشێکن لە پرۆگرامی "گەڕانەوە بۆ دەرفەتە نوێکان".\nئارەزوو دەکەم لە سەنیگال بمێنمەوە، بەردەوامی بدەم بە بەڕێوەبەردنی کارەکەم و کاری داهێنەرانە بکەم.\nمۆدە بۆ دایکان و منداڵان\nبازرگانییەکم لە سەنیگال دەستپێکردووە بۆ درووستکردنی جلوبەرگی دایکان و منداڵان.\nقۆزتنەوەی ئەو دەرفەتانەی کە براکەم نەیبوون\nزۆرێک لە خەڵکی شارۆچکەکەم بێکارن. دەمەوێت بازرگانی خۆم دابمەزرێنم بۆ گۆڕینی ئەمە.\nشتەکان لە کۆتاییدا بەرەو باشی دەڕۆن\nوامزانی ڕۆیشتن بۆ ئەوروپا هەموو کێشەکانم چارەسەر دەکات. بەڵام نەگەیشتم بەوێ. لە ئێستادا من لە سەنیگال دەژیم و زۆر باشم – ئەمەش سوپاس بۆ یارمەتییە دەروونییە کۆمەڵایەتییەکان لەلایەن "خانووی هیوا".


کارمین پیرێرا - ویکیپیدیا، ئینسایکڵۆپیدیای ئازاد\nکارمین پیرێرا (Carmen Pereira؛ لە دایکبووی ٢٢ی ئەیلوولی ١٩٣٦ - مردووی ٤ی حوزەیرانی ٢٠١٦) کەسایەتی ژنە سیاسەتوانی گینێ بیساو، ئەو بۆ ماوەی سێ ڕۆژ لە ماوەی ١٤ی ئایاری ١٩٨٤ تاکوو ١٦ی ئایاری ١٩٨٤ بە وەکالەت بووە سەرۆکی وڵاتەکەی. کارمین پیرێرا یەکەم ژنی گینێ بیساوییە کە ئەم پۆستەی وەرگرتبێت.\nکارمین پیرێرا لە ڕۆژی ٤ی حوزەیرانی ٢٠١٦، لە تەمەنی ٧٩ ساڵیدا کۆچی دواییی کرد.\nکارمین پیرێرا کچی یەکێک بوو لە پارێزەرە کەمەکانی سەردەمی کۆلۆنیالیزمی پورتووگالی، ئەو لە تەمەنێکی زۆر لاویدا هاوسەرگیری کرد، خۆی و هاوسەرەکەی ڕۆڵیان هەبوو لە بزووتنەوەی سەربەخۆیی وڵاتەکەیان لە دژی دەسەڵاتی پوورتووگالی لە ماوەی ١٩٥٨ تاکوو ١٩٦١.\nئەو لە ساڵی ١٩٦٢، چووە پاڵ حیزبی ئازادی گینێ بیساو و کەیپ ڤێردی. ئەو ماوەیەک لە سەنیگال ژیاوە، بەرلەوەی بچێتە یەکێتیی سۆڤیەت بۆ خوێندنی بەشی پزیشکی. لە دوای گەڕانەوە ئەوا وەک ئەندام پەرلەمان هەڵبژێردرا، لە ماوەی ١٩٧٣ بۆ ١٩٨٤ بووە جێگری سەرۆکی پەرلەمان. دواتر لە ماوەی ١٩٧٥ بۆ ١٩٨٠ بووە سەرۆکی پەرلەمان. دوای ئەوەش لە ماوەی ١٩٨١ بۆ ١٩٨٣ بووە وەزیری تەندرووستی و کارووباری کۆمەڵایەتی.\nوەرگیراو لە «https://ckb.wikipedia.org/w/index.php?title=کارمین_پیرێرا&oldid=764938»\nئەم پەڕەیە دواجار لە ١٣:٥٣ی ١٩ی ئازاری ٢٠٢١ نوێ کراوەتەوە.


دادگاییەکەی مەلا مەزهەر دواخرا | ROJnews\nدادگاییەکەی مەلا مەزهەر دواخرا\nدووشەممە, 27 ينا 2020 - 12:53\nدادوەری دادگای هه‌ولێر دادگایکردنی مەلا مەزهەر-ی بۆ ٦ی شوبات دواخست.\nبەتۆمەتی سوکایەتییکردن بە ژنان و بانگەشەکردن بۆ فرەژنیی و لەسەر سکاڵای ٣٠ ڕێکخراو و چالاکی بواری مافەکانی ژنان و کۆمەڵگەی مەدەنیی، ئەمڕۆ مەلا مەزهەر خۆراسانیی چووە بەردەم دادگا لە شاری هەولێر.\nبەهار مونزیر، یەکێک لەو ژنانەی کە سکاڵای لەسەر مەلا مەزهەر تۆمارکردووە لە کۆنگرەیەکی ڕۆژنامەنووسیدا سوپاسی ڕێکخراوەکانی ژنان و هەمو وکەسانەی کرد، کە پارێزەری مافەکانی ژنانن و بۆ پشتیوانیی ئەوان چوونەتە بەردەم دادگا.\nوتیشی: ئەمڕۆ کەمپەینێکیشمان ڕاگەیاندووە لەژێر ناوی "نا بۆ سوکایەتییکردن بە ژنان" و ئیدی ڕێگا نادەین هیچ کەس و مەلایەک سوکایەتیی بە ژنان بکەن.\nدوای بەڕێوەچوونی دادگاییەكە، ئاسۆ هاشم پارێزەری مەلا مەزهەر، لە كۆنگرەیەكی ڕۆژنامەنووسییدا وتی: ئەو کەسانەی سکاڵایان تۆمارکردووە بەڵگەی پێویستیان نەخستووەتە ڕوو، بۆیە دادوەر بە مەبەستیی وردبینیی دادگاییەكەی دواخست بۆ ڕۆژی ٦ی شوبات.\nئەوەی جێگای سەرنج بوو، ژمارەیەک لە پیاوانی ئاینیی چووبوونە بەردەم دادگا بۆ پشتیوانیی مەلا مەزهەر خۆراسانیی، کە خاوەنی تەلەفیزیۆنی 'سروشت'ە و لە تەلەفیزیۆنەکەی خۆیەوە هانی پیاوان دەدات بۆ فرەژنیی، پشتیوانانی مەلا مەزهەر بە دەنگی بەرز دروشمی "تکبیر اللە اکبر"یان دەوتەوە.


زایینی: ٠٣-٠٩-٢٠١٢ - هەتاوی: ١٣٩١/٠٦/١٣ - ١٢:١٨ تاران قه‌باره‌ی فۆنت:\nبه‌گوێره‌ی راپۆرتی ماڵپه‌ڕی "ئاڤێستا کورد"، چه‌کدارانی PYD له عاموودا، به چه‌قۆ و دار و به‌رد و چه‌کی دژه شۆڕش، هێرشیان کردووه‌ته سه‌ر خۆپیشانده‌رانی عاموودا که له‌دژی رێژیمی سووریه به‌ڕێوه ده‌چوو.\nبه‌پێی هه‌مان سه‌رچاوه، له ئاکامی هێرشه‌کانی پارتی یه‌کیه‌تیی دێمۆکراتیکدا، ئه‌ندامێکی ئه‌نجومه‌نی نیشتمانیی کورد له سووریه به‌ناوی "که‌ماڵ عه‌لی" بریندار بووه.\nبه‌پێی راپۆرتی ماڵپه‌ری "رووداو"، بریندار بوونی "که‌ماڵ عه‌لی" به ده‌ستی چه‌کدارانی پارتی یه‌کیه‌تیی دێمۆکراتیک، له‌لایه‌ن دوکتور کاوه عه‌زیزی، نوێنه‌ری پارتی ئازادیی کوردی سووریه له هه‌رێمی کوردستان پژڕاست کراوه‌ته‌وه.\nماڵپه‌ری "رووداو" له زارى دوکتور کاوه‌وه بڵاوى كردووته‌وه، كه خه‌ڵکی عاموودا به‌مه‌به‌ستی ده‌رپه‌ڕاندنی هێزه ئه‌منیه‌تییه‌کانی رێژیمی سووریه، هێرشیان کردووه‌ته سه‌ر دام و ده‌زگاکانی رێژیم، به‌ڵام له‌لایه‌ن بازگه‌کانی PYDـه‌وه گوللـه‌باران کراون.\nله‌لایه‌کی دیکه‌وه به‌گوێره‌ی راپۆرتی رێکخراوی مافی مرۆڤی سووریه، له مانگی "ئاگۆست"دا زیاترین رێژه‌ی توندوتیژی له ١٨ مانگی رابردوودا له سووریه ئه‌نجام دراوه و به‌پێی ئه‌م سه‌رچاوه ٥ هه‌زار که‌س له‌و مانگه‌دا کوژراون.\nله‌لایه‌کی دیکه‌شه‌وه ئوردون هه‌ڕه‌شه‌ی کردووه که ئه‌گه‌ر کۆمه‌ڵگای نێوده‌وڵه‌تی پشتیوانی ماڵی به په‌نابه‌ران نه‌دات، کۆتایی به سیاسه‌تی "درگای ئاوه‌ڵا به رووی په‌نابه‌ران" دێنێت.


عه‌نته‌ره‌كانی ده‌وڵه‌تی یاسا\nئه‌ڤین ئیبراهیم فه‌تاح\nجیاوازیی نێوان ده‌وڵه‌تی سروشتی و ده‌وڵه‌تی یاسا ئه‌وه‌یه، یه‌كه‌میان یاسای سروشت په‌یڕه‌و ده‌كات و دووه‌میان یاسای ده‌وڵه‌ت. یاسای سروشت ئه‌وه‌یه ده‌سه‌لات، ده‌سه‌لاتی هێزه، واته، هێزو ده‌سه‌لات لای عه‌نته‌ری زه‌مانن. گرفته‌كه له‌وه‌دایه، هه‌موو جارێك عه‌نته‌رێكی دیكه په‌یدا بووه كه هێزی پتره‌و ئه‌وه‌ی كۆنی راماڵیووه. به‌مه‌ش مرۆڤ بیری له‌چاره‌سه‌رێكی مامناوه‌ندیی كردۆته‌وه‌و ده‌وڵه‌تی یاسای داهێناوه كه‌شوێنی عه‌نته‌ریاتی تێدا نه‌بێته‌وه.\nیاسای ده‌وڵه‌ت له‌لایه‌ن حكومه‌ته‌وه جێبه‌جێده‌كرێت و هه‌موو حكومه‌تێك ناچاره جۆرێك له‌توندوتیژیی په‌یڕه‌و بكات بۆ چه‌سپاندنی یاسا. بۆ نموونه، ئه‌گه‌ر كاره‌باش نه‌بێت و پۆلیسی هاتوچۆ هه‌بێت خه‌ڵكی ناوێرن ئاسان ترافیك ببه‌زێنن، چونكه سزای تێدایه. به‌لام، هه‌ندێكجار توندوتیژیی حكومه‌ت له‌یاساو جێبه‌جێكردنی ده‌گاته راده‌یه‌ك كه مافی هه‌ندێك چین و توێژو گرووپه‌كانی هاوولاتیان ببه‌زێنێت.\nله‌ده‌وڵه‌تی یاسادا به‌ره‌نگاربوونه‌وه‌ی توندوتیژیی حكومه‌ت به‌عه‌نته‌ریات ناكرێت، بۆیه مرۆڤ بیری له‌شێوازی مه‌ده‌نی كردووه‌ته‌وه بۆ ئه‌م كاره‌و لێره‌وه چیرۆكی رێكخراوه‌كانی كۆمه‌ڵی مه‌ده‌نی ده‌ستپێده‌كات. رێكخره‌وه‌كانی كۆمه‌ڵی مه‌ده‌نی بریتین له‌گرووپی هاوولاتیان گرفت و به‌رژه‌وه‌ندیی هاوبه‌شیان هه‌یه یه‌ك ده‌گرن و فشار بۆ حكومه‌ت ده‌هێنن بۆ ئه‌وه‌ی مافه زه‌وتكراوه‌كانیان گل بده‌نه‌وه بۆیه پێیان ده‌وترێت گرووپه‌كانی فشار.\nشێوازو میتۆدی كاركردنی رێكخراوه‌كانی خۆمان زۆرجار مایه‌ی گومان بووه. بۆ نموونه، زۆربه‌ی رێكخراوه‌كان دروستكراوی پارته سیاسییه‌كانن و خۆیان به‌بێ لایه‌ن ناو ده‌به‌ن. خراپی ئه‌م باره ئه‌وه‌یه ئه‌نجامی كاری رێكخراوه‌ییان بۆ مه‌به‌ستی پارتایه‌تی خۆیان بووه نه‌ك بۆ به‌رژه‌وه‌ندیی خه‌ڵك. هه‌روه‌ها زۆرێك له‌و رێكخراوانه پاره‌و پوول له‌ڕێكخراوی بیانی وه‌رده‌گرن به‌ناوی كاركردن بۆ خه‌ڵكی كه‌چی كاره‌كانیشیان ته‌ماوییه. واته، ورده ورده كاری رێكخراوه‌یی بوو به‌جۆرێك له‌بازرگانی به‌گرفته‌كانی خه‌ڵكه‌وه.\nبه‌پێی قسه‌كانی راوێژكاری سه‌رۆك وه‌زیران بۆ كاروباری لاوان له‌گۆڤاری كۆواری ژماره (57)دا له‌كۆی (1134) رێكخراو ته‌نیا (214) رێكخراو له‌وه‌زاره‌تی دارایی و (180)یان له‌وه‌زاره‌تی رۆشنبیریی پاره وه‌رده‌گرن، پاشان ده‌پرسێت ئه‌دی ئه‌وه‌كانی دیكه چییه؟ ئه‌دی ئه‌گه‌ر رێكخراو گرووپی فشار بێت بۆ حكومه‌ت چۆن ده‌بێ پاره له‌حكومه‌ت وه‌رگرێت؟ ده‌بێ كه‌ین و به‌ینی حكومه‌ت و رێكخراوه‌كان چی بێت؟ وه‌لام ئه‌وه‌یه بۆ پاراستنی دیموكراسی رێكخراوه‌كان به‌شه بودجه‌ی تایبه‌تی خۆیان لای حكومه‌ت هه‌یه.\nبه‌م دواییانه‌دا حكومه‌ت ویستی ئه‌م باره ناله‌باره رێكبخات بۆیه بڕیاریدا چیتر به‌ئاسانی پاره‌یان نه‌داتێ و پاره به‌پێی پرۆژه بدرێت. ئه‌مه كارێكی باشه.\nله‌به‌رامبه‌ردا رێكخراوه‌كان كه‌مپینیان كردو داكۆكی له‌مافی رێكخراوه‌یی خۆیان ده‌كه‌ن. له‌نێوان خۆیاندا پرۆژه یاسایه‌كیان داناوه و ده‌ڵێن ئه‌م پڕۆژه‌یه سێ ئامانجی هه‌یه: یه‌كه‌م فشاره بۆ حكومه‌ت و په‌رله‌مان. دووه‌م بۆ به‌رژه‌وه‌ندیی رێكخراوه‌كان. سێیه‌م بۆ به‌رژه‌وه‌ندیی خه‌ڵكی.\nكه مرۆڤ له‌یاساكه‌یان ورد ده‌بێته‌وه‌و ده‌چێته ناو كاره‌كانیانه‌وه ده‌بینێت رێكخراوه‌كان ده‌یانه‌وێت چاودێریی هه‌موو ورده‌كارییه‌كانی كاری حكومه‌ت بكه‌ن. ئه‌مه به‌رژه‌وه‌ندیی خه‌ڵكی پێوه دیاره. به‌لام كه دێنه سه‌ر ئه‌وه‌ی حكومه‌تیش ده‌یه‌وێ بزانێت پووله‌كانی لای رێكخراوه‌كان چی به‌سه‌ر دێت، ده‌ست ده‌كه‌ن به‌هاتوهاواری ده‌ست تێوه‌ردان له‌كاری رێكخراوه‌یی و نه‌بوونی دیموكراسی! ئه‌دی ئه‌گه‌ر رێكخراوه‌كان گه‌نده‌ڵیی ناكه‌ن بۆچی له‌چاودێریكردن ده‌ترسن و ئه‌م عه‌نته‌ریاته‌یان له‌چیدایه؟


نه‌ته‌وه‌یه‌كگرتوه‌كان تاوتوێی دابه‌شكردنی عێراق ده‌كات\nڕۆژنامەیەکی ئەمریکی، نهێنییەکی سەبارەت بە قسەکانی جێگری سەرۆکی ئەمریکا لە سەردانەکەی بۆ عێراق و هەرێمی کوردستان ئاشکرا کرد کە باسی لەوە کردووە، سنوورەکانی عێراق دەستکردن.\nبەگوێرەی ڕاپۆرتێکی ڕۆژنامەی (نیویۆرک تایمز)ی ئەمریکی کە ڕۆژی پێنجشەممە 28\_4\_2016 بڵاو کراوەتەوە، ئەوە ئاشکرا کراوە، جۆ بایدن، جێگری سەرۆکی ئەمریکا، لە سەردانەکەیدا بۆ بەغدا، دیدارێکی لەگەڵ دیپلۆماتکار و سەربازەکانی ئەمریکا لە بەغدا ئەنجام داوە و تێیدا گوتوویەتی: ”ئێوەمان بۆ هەر کوێیەک ڕەوانە کردبێت، بۆ ئەوەمان بووە کە پارێزگاری لە ئاشتەوایی و ئاسایشی ئەو شوێنە بکەن. ئەو شوێنانەی کە لە ڕابردوودا ئێمە سنوورێکی دەستکردمان بۆ دروست کردوون،خەڵکێکی جیاوازی ئایینی و نەتەوەیی و کلتووریمان بەیەکەوە لەو چوارچێوەیەدا داناوە“. ڕۆژنامەکە ڕوونی کردووەتەوە کە مەبەستی بایدن لەو وڵاتە، عێراقە و بە ئاماژەیەک بۆ بۆچوونەکانی پێشووتری جۆ بایدن، سەبارەت بە پرسی دابەشکردنی عێراق وەسفی کردووە.\nپێشتر لە ساڵی 2006دا، جۆ بایدن باسی لە پرۆسەیەکی دابەشکردنی عێراق کردبوو، ئێستاش پرسیاری ئەوە هەیە کە ئایا عێراق دەتوانێت وەک ئێستا بمێنێتەوە یان دەوڵەتێکی کارا بێت؟ لەمبارەیەوە عەلی خدری، ڕاوێژکاری پێشووی باڵیۆزی ئەمریکا لە عێراق کە ڕۆژنامەکە دەڵێت، ڕاوێژکاری زۆربەی باڵیۆزەکانی ئەمریکا لە عێراق بووە، گوتوویەتی: ”پێموانییە عێراق لە قەوارەی ئێستادا بتوانێت سیاسەتێکی کارای هەبێت. ئێستا کۆنفیدرالی یان دابەشکردنی عێراق، لەوانەیە باشترین چارەسەر بێت بۆ ئەو کێشانە. ئەمە چارەسەرێکی ناتەواوە بۆ بارودۆخی عێراقی ناتەواو“.\nخدری بە توانجەوە باسی سایکس بیکۆ دەکات و دەڵێت: ”لە کۆنەوە بە زۆر زەماوەندیان بەو ناوچانەی عێراق کردووە و ئێستاش دەبێت لەیەکتر جیاببنەوە“. ڕەخنەش لە سیاسەتی ئەمریکا دەگرێت کە هێشتا لەسەر پاراستنی یەکپارچەیی عێراق سوورە و دەڵێت: ”پێدەچێت ئەمریکا چاوەڕێی موعجیزەیەک بێت تا لە عێراق ڕوو بدات“.\nڕاوێژکارەکەی پێشووی باڵیۆزی ئەمریکا لە عێراق، ئەوەی ئاشکرا کردووە کە ئێستا بەرپرسانی ڕێکخراوی نەتەوە یەکگرتووەکان لە بەغدا، بە هێواشی تاوتوێی دابەشکردنی عێراق دەکەن و هەوڵ دەدەن بزانن، لە حاڵەتی دابەشکردنی عێراقدا، کاردانەوەکانی کۆمەڵگەی نێودەوڵەتی چۆن دەبێت؟


ئەمڕۆ 13-2-2019، لەژێر چاودێری د. یوسف گۆران وەزیری خوێندنی باڵاو توێژنەوەی زانستی هەرێم و بەسەرپەرشتی پرۆفیسۆری یاریدەدەر د. رەزا حەسەن سەرۆكی زانكۆی سلێمانی لە مەراسیمێكی شایستەدا لە هۆڵی یانەی رۆشنبیری زانكۆی سلێمانی، خەڵاتی رێزلێنانی بەخشرایە 120 توێژەری زانكۆی سلێمانی كە رۆڵی زۆریان هەبووە لە پێشخستن و بەرزكردنەوەی ئاستی زانستی زانكۆی سلێمانی.\nسەرەتای مەراسیمەكە بە ساتێك وەستان بۆ رۆحی پاكی شەهیدان دەستیپێكرد، دواتر لەلایەن پرۆفیسۆری یاریدەدەر د. رەزا حەسەن سەرۆكی زانكۆی سلێمانی وێرایی بەخێرهاتنی میوانەكان وتەیەك بەو بۆنەیەوە پێشكەشكراو سەرۆكی زانكۆ رایگەیاند: زانكۆی سلێمانی وەك زانكۆی دایك لە هەرێم كوردستاندا شانازی بەو مامۆستاو توێژەرانەی دەكات كە هەمیشەو بێ ماندووبون و بێ گوێدانە كێشەو كەمووكورتییەكان بەتوێژینەوەكانیان توانیویانە ئاستی زانكۆی سلێمانی بەرزكەنەوە، لە ریزبەندی زانكۆكانی هەرێم و عیراق و جیهان لە پلەیەكی زۆر باشدا بێت، كە بێ گومان ئەمەش جێگەی دەستخۆشی مامۆستایان و توێژەرانی ئەم زانكۆیەیە كە بەهەوڵی بێوچانی ئەوان هاتوەتەدی.\nسەرۆكی زانكۆی سلێمانی وتیشی: جێگەی فەخرو شانازییە كە لە ریزبەندی نیشتمانی زنكۆكانی هەرێم كە یەكێكە لە پرۆژە چاكسازییەكانی وەزارەتی خوێندنی باڵاو چەند ساڵیًكە كاری تێدا دەكرێت زانكۆی سلێمانی لە ئاستێكی زۆرباشدایە.\nدواتر دەستكرا بە دابەشكردنی خەڵاتی رێزلێنان بەسەر ئەو مامۆستاو توێژەرانەدا كە بە توێژینەوەكانیان توانیویانە ئاستی زانستی زانكۆی سلێمانی بەرزبكەنەوە.


park بێژەکردن: چۆن park بە ئینگلیزی, ئەڵمانی, ئیستۆنی, کۆری, سویدی, کرواتی, سلۆڤێنی, بۆسنی, هوڵەندی, تورکی, ئەڵمانی سویس, هەنگاری(مەجاری), چیکی, لوکسەمبورگی, ئازەرباینجانی, دانمارکی, ئافریکانس, سلۆڤاکی, برەتۆنی, نەرویژی بۆکماڵ, پۆڵەندی بێژە بکەن\nچۆن گۆ دەکرێ park\nبیستراوە: 118K جار\npark بێژە کردن بە ئینگلیزی [en]\npark گۆکردنی بێژە کردن لەلایەن mmdills22 (مێ لە ویلایەتە یەکگرتووەکانی ئەمریکا)\npark گۆکردنی بێژە کردن لەلایەن josephaw (نێر لە ویلایەتە یەکگرتووەکانی ئەمریکا)\npark گۆکردنی بێژە کردن لەلایەن ohhhwevad (نێر لە ویلایەتە یەکگرتووەکانی ئەمریکا)\npark گۆکردنی بێژە کردن لەلایەن babsrocks (مێ لە ویلایەتە یەکگرتووەکانی ئەمریکا)\npark گۆکردنی بێژە کردن لەلایەن mooncow (نێر لە بەریتانیا)\npark گۆکردنی بێژە کردن لەلایەن Jobbo (نێر لە بەریتانیا)\npark گۆکردنی بێژە کردن لەلایەن eggypp (نێر لە بەریتانیا)\npark گۆکردنی بێژە کردن لەلایەن greengobbie92 (نێر لە ئوسترالیا)\npark گۆکردنی بێژە کردن لەلایەن niccottrell (نێر لە ئوسترالیا)\npark گۆکردنی بێژە کردن لەلایەن SC1187 (مێ لە مەغریب)\nدەتوانن باشتر بێژەی بکەن؟ یا بە زاراوەیەکی تر؟ بێژە کردنی park بە ئینگلیزی\nهاوبەشکردنی بێژەی park بە ئینگلیزی:\npark نموونە لە دەستەوشەیەک\nWhere can we park? گۆکردنی بێژە کردن لەلایەن NanoCyborg (نێر لە ویلایەتە یەکگرتووەکانی ئەمریکا)\nA bench in the park گۆکردنی بێژە کردن لەلایەن gmosk (نێر لە ویلایەتە یەکگرتووەکانی ئەمریکا)\nsanctuary گۆکردنی sanctuary [en]\nreservation گۆکردنی reservation [en]\ngarden گۆکردنی garden [en]\ngrove گۆکردنی grove [en]\nforest گۆکردنی forest [en]\nlawn گۆکردنی lawn [en]\npark بێژە کردن بە ئەڵمانی [de]\npark گۆکردنی بێژە کردن لەلایەن Thonatas (نێر لە ئەڵمانیا)\npark گۆکردنی بێژە کردن لەلایەن Vortarulo (نێر لە ئەڵمانیا)\npark گۆکردنی بێژە کردن لەلایەن laMer (مێ لە ئەڵمانیا)\nدەتوانن باشتر بێژەی بکەن؟ یا بە زاراوەیەکی تر؟ بێژە کردنی park بە ئەڵمانی\nهاوبەشکردنی بێژەی park بە ئەڵمانی:\nder Park گۆکردنی بێژە کردن لەلایەن Bartleby (نێر لە ئەڵمانیا)\nGarten گۆکردنی Garten [de]\nGrünfläche گۆکردنی Grünfläche [de]\nParkanlage گۆکردنی Parkanlage [de]\nAnpflanzung گۆکردنی Anpflanzung [de]\npark بێژە کردن بە ئیستۆنی [et]\npark گۆکردنی بێژە کردن لەلایەن Threepwood (نێر لە ئەستۆنیا)\nدەتوانن باشتر بێژەی بکەن؟ یا بە زاراوەیەکی تر؟ بێژە کردنی park بە ئیستۆنی\nهاوبەشکردنی بێژەی park بە ئیستۆنی:\npark بێژە کردن بە کۆری [ko]\npark گۆکردنی بێژە کردن لەلایەن fairybel (مێ لە کۆماری کۆریا)\nدەتوانن باشتر بێژەی بکەن؟ یا بە زاراوەیەکی تر؟ بێژە کردنی park بە کۆری\nهاوبەشکردنی بێژەی park بە کۆری:\nPark Chan-Wook is very famous movie director in South korea. گۆکردنی بێژە کردن لەلایەن yuntoni (نێر لە کۆماری کۆریا)\npark بێژە کردن بە سویدی [sv]\npark گۆکردنی بێژە کردن لەلایەن KristinaEkstrand (مێ لە سوێد)\nدەتوانن باشتر بێژەی بکەن؟ یا بە زاراوەیەکی تر؟ بێژە کردنی park بە سویدی\nهاوبەشکردنی بێژەی park بە سویدی:\npark بێژە کردن بە کرواتی [hr]\npark گۆکردنی بێژە کردن لەلایەن nemamime (نێر لە کرواتیا)\nدەتوانن باشتر بێژەی بکەن؟ یا بە زاراوەیەکی تر؟ بێژە کردنی park بە کرواتی\nهاوبەشکردنی بێژەی park بە کرواتی:\npark بێژە کردن بە سلۆڤێنی [sl]\npark گۆکردنی بێژە کردن لەلایەن whitelion (مێ لە سلۆڤێنیا)\nدەتوانن باشتر بێژەی بکەن؟ یا بە زاراوەیەکی تر؟ بێژە کردنی park بە سلۆڤێنی\nهاوبەشکردنی بێژەی park بە سلۆڤێنی:\npark بێژە کردن بە بۆسنی [bs]\npark گۆکردنی بێژە کردن لەلایەن miracle07 (مێ لە بۆسنیا و هەرزەگۆڤینا)\nدەتوانن باشتر بێژەی بکەن؟ یا بە زاراوەیەکی تر؟ بێژە کردنی park بە بۆسنی\nهاوبەشکردنی بێژەی park بە بۆسنی:\npark بێژە کردن بە هوڵەندی [nl]\npark گۆکردنی بێژە کردن لەلایەن ReddPuke (نێر لە هۆڵەندا)\npark گۆکردنی بێژە کردن لەلایەن bsondaar (نێر لە هۆڵەندا)\nدەتوانن باشتر بێژەی بکەن؟ یا بە زاراوەیەکی تر؟ بێژە کردنی park بە هوڵەندی\nهاوبەشکردنی بێژەی park بە هوڵەندی:\npark بێژە کردن بە تورکی [tr]\npark گۆکردنی بێژە کردن لەلایەن edabozkurt (مێ لە تورکیا)\nدەتوانن باشتر بێژەی بکەن؟ یا بە زاراوەیەکی تر؟ بێژە کردنی park بە تورکی\nهاوبەشکردنی بێژەی park بە تورکی:\npark بێژە کردن بە ئەڵمانی سویس [gsw]\npark گۆکردنی بێژە کردن لەلایەن boreas93 (نێر لە سویسڕا)\nدەتوانن باشتر بێژەی بکەن؟ یا بە زاراوەیەکی تر؟ بێژە کردنی park بە ئەڵمانی سویس\nهاوبەشکردنی بێژەی park بە ئەڵمانی سویس:\nDe Platzspitz isch en Park in Züri گۆکردنی بێژە کردن لەلایەن WaldU (نێر لە سویسڕا)\npark بێژە کردن بە هەنگاری(مەجاری) [hu]\npark گۆکردنی بێژە کردن لەلایەن winkl3r (نێر لە هەنگاریا)\npark گۆکردنی بێژە کردن لەلایەن Frankie (نێر لە هەنگاریا)\nدەتوانن باشتر بێژەی بکەن؟ یا بە زاراوەیەکی تر؟ بێژە کردنی park بە هەنگاری(مەجاری)\nهاوبەشکردنی بێژەی park بە هەنگاری(مەجاری):\npark بێژە کردن بە چیکی [cs]\npark گۆکردنی بێژە کردن لەلایەن Radka_M (مێ لە کۆماری چێک)\npark گۆکردنی بێژە کردن لەلایەن Andryska (مێ لە کۆماری چێک)\nدەتوانن باشتر بێژەی بکەن؟ یا بە زاراوەیەکی تر؟ بێژە کردنی park بە چیکی\nهاوبەشکردنی بێژەی park بە چیکی:\npark بێژە کردن بە لوکسەمبورگی [lb]\npark گۆکردنی بێژە کردن لەلایەن piral58 (نێر لە لوکسەمبورگ)\nدەتوانن باشتر بێژەی بکەن؟ یا بە زاراوەیەکی تر؟ بێژە کردنی park بە لوکسەمبورگی\nهاوبەشکردنی بێژەی park بە لوکسەمبورگی:\npark بێژە کردن بە ئازەرباینجانی [az]\npark گۆکردنی بێژە کردن لەلایەن Seva1994 (مێ لە ئازەرباینجان)\nدەتوانن باشتر بێژەی بکەن؟ یا بە زاراوەیەکی تر؟ بێژە کردنی park بە ئازەرباینجانی\nهاوبەشکردنی بێژەی park بە ئازەرباینجانی:\npark بێژە کردن بە دانمارکی [da]\npark گۆکردنی بێژە کردن لەلایەن kilza (نێر لە دانمارک)\nدەتوانن باشتر بێژەی بکەن؟ یا بە زاراوەیەکی تر؟ بێژە کردنی park بە دانمارکی\nهاوبەشکردنی بێژەی park بە دانمارکی:\npark بێژە کردن بە ئافریکانس [af]\npark گۆکردنی بێژە کردن لەلایەن melder319 (مێ لە ئەفریقای باشوور)\nدەتوانن باشتر بێژەی بکەن؟ یا بە زاراوەیەکی تر؟ بێژە کردنی park بە ئافریکانس\nهاوبەشکردنی بێژەی park بە ئافریکانس:\npark بێژە کردن بە سلۆڤاکی [sk]\npark گۆکردنی بێژە کردن لەلایەن ucok (نێر لە سلۆڤاکیا)\nدەتوانن باشتر بێژەی بکەن؟ یا بە زاراوەیەکی تر؟ بێژە کردنی park بە سلۆڤاکی\nهاوبەشکردنی بێژەی park بە سلۆڤاکی:\npark بێژە کردن بە برەتۆنی [br]\npark گۆکردنی بێژە کردن لەلایەن HerveGw (نێر لە هەرێمی باشووری فەڕەنسا)\nدەتوانن باشتر بێژەی بکەن؟ یا بە زاراوەیەکی تر؟ بێژە کردنی park بە برەتۆنی\nهاوبەشکردنی بێژەی park بە برەتۆنی:\npark بێژە کردن بە نەرویژی بۆکماڵ [no]\npark گۆکردنی بێژە کردن لەلایەن aniaschmania (مێ لە نۆرویژ)\nدەتوانن باشتر بێژەی بکەن؟ یا بە زاراوەیەکی تر؟ بێژە کردنی park بە نەرویژی بۆکماڵ\nهاوبەشکردنی بێژەی park بە نەرویژی بۆکماڵ:\npark بێژە کردن بە پۆڵەندی [pl]\npark گۆکردنی بێژە کردن لەلایەن gorniak (نێر لە ئیتالیا)\nدەتوانن باشتر بێژەی بکەن؟ یا بە زاراوەیەکی تر؟ بێژە کردنی park بە پۆڵەندی\nهاوبەشکردنی بێژەی park بە پۆڵەندی:\nJakże smutno wyglądają bezlistne drzewa późną jesienią gdy idziemy przez park. گۆکردنی بێژە کردن لەلایەن Wojtula (نێر لە ویلایەتە یەکگرتووەکانی ئەمریکا)\npark بێژە نەکراون لە:\npark تۆمارکردنی گۆکردنی park [nn] دەزانن چۆن "park" بێژە بکەن؟\npark تۆمارکردنی گۆکردنی park [sr] دەزانن چۆن "park" بێژە بکەن؟\nداخوازی بێژە کردنی نوێ بێژە کردن بە: ئازەرباینجانی ئافریکانس ئەڵمانی ئەڵمانی سویس ئیستۆنی ئینگلیزی برەتۆنی بۆسنی پۆڵەندی تورکی چیکی دانمارکی سلۆڤاکی سلۆڤێنی سویدی سیربیایی کرواتی کۆری لوکسەمبورگی نەرویژی بۆکماڵ نەرویژی نینۆرسک هەنگاری(مەجاری) هوڵەندی


بەغدادی شکستدەهێنێت لە کۆکردنەوەی شەڕکەرانی داعش لە رەققە\nداواکەی ئەبو بەکر بەغدادی بۆ لاوانی سوریا 'وەڵامی بانگەوازی ئەرك بده‌نه‌وه' و شەڕکردن لە ریزەکانی داعشدا به گاڵتەجاڕی و خەمساردی پێشوازیكرا.\nدیمەنێکی گشتیی ناوچەکانی ژێردەستی رێکخراوی "دەوڵەتی ئیسلامی' (داعش) پیشاندەدات لە رەققە لە 27 حوزەیران لە ده‌ره‌وه‌ی داریا لە سنوره‌كانی رۆژئاوای شارەکە دوایئەوەی ناوچەکە لەلایەن هێزەکانی سوریای دیموکراته‌وه دەستی بەسەرداگیرا. [خاوەنی وێنە: دەلیل سولەیمان/ئاژانسی فرانس پرێس]\nئەبو بەکر بەغدادی سەرکردەی رێکخراوی "دەوڵەتی ئیسلامی" (داعش) توانای لەدەستداوە بۆ کۆکردنەوەی شەڕکەران، پسپۆڕان بە دیارونایان وت.\nپسپۆڕان رایانگەیاند هەڵمەتی "لبوا النداء" (وەڵامی بانگەوازی ئەرك بده‌نه‌وه)ی گروپەکە لە ناوچە گوندنشینەکانی رەققە و دێرە زوور بۆ داواکردن لە گەنجان تا لە ریزەکانیدا بجەنگن دژی هێزەکانی سوریای دیموکرات بەزۆری پشتگوێخراوه.\nروانگەی سوری بۆ مافی مرۆڤ لە راپۆرتێکی 29 حوزەیراندا سه‌رنه‌كه‌وتنی ئه‌م هەڵمەته‌ی راگه‌یاند، کە له بانگه‌شه‌یه‌كی بەغدادییه‌وه سه‌رچاوه‌ی گرتبوو بۆ شەڕکەران تا بچن بۆ رەققە و "بەرگری لە خاکی خەلافەت بکەن".\nسەرەڕای بڵاوکردنەوەی به‌رفراوانی به‌یاننامه و پەخش لە مزگەوتەکاندا بۆ گەیاندنی پەیامەکەی، وەڵامدانەوەیەکی کەمی هەبوو لەلایەن دانیشتوانی ناوچەکەوە.\nرۆژنامه‌وانی سوری، محەمەد عەبدوڵا، بە دیارونای وت ئەمە جێی سەرسوڕمان نەبوو "چونکە راستیه‌كان دەرباره‌ی گروپەکە و بانگەشەکانی سەبارەت بە راگەیاندنی دەوڵەتی ئیسلامی ئاشکرابوون".\nوتیشی هەواڵی نەهامەتیەکانی گروپەکە دژی خەڵکی مەدەنی لە هەموو ماڵێکدا بڵاوبۆتەوە و ئەوانەی لە رابردوودا رەتیانکردۆتەوە پەیوەندی بە داعشەوە بکەن -- سەرەڕای لەخشتەبردن و گوشارەکانی -- ئێستا هەر پێناچێت ئەوە بکەن.\nعەبدوڵا وتی: "رزگاربوون لە دەسەڵاتی داعش تەنیا پەیوەندیی بە کاتەوە هەیە لە سوریا چونکە ئەو ناوچەیەی گروپەکە کۆنترۆڵی کردبوو بچوك بووەتەوە بۆ بەشێکی بەرتەسك."\nهەروەها وتی بەگوێرەی بارودۆخی ئێستا بانگه‌شه‌ی بەغدادی بۆ مەدەنییان تا بۆی بجەنگن ئەوە پیشاندەدات "توشی وەهمی خۆبەگەورەزانین بووه."\nهیچ کەسێك گوێ ناگرێت\nچالاکوانی میدیایی دەوروبەری دیرەزور، محێدین عەقیدی، وتی: "دانیشتوانی ناوچەکانی تری ژێردەستی گروپەکە بە گاڵتەجاڕی و خەمساردییەوە پێشوازییان لە بانگەشەکەکرد."\nعەقیدی بە دیارونای وت: "هیچ کەسیك نەزانراوە وەڵامی داواکەی دابێتەوە بۆ شه‌ڕكردن لە ریزی گروپەکەدا بۆ بەرگریکردن لە رەققە کە لەلایەن مزگەوت و دابەشکردنی به‌یاننامه‌وه لە شەقامەکاندا بڵاوکراوەته‌وه."\nهەروەها وتی گروپەکە "خامۆشییەکی میدیایی سەپاندووە لەو ناوچانەی ژێردەستیدا و هەموو هۆکارەکانی پەیوەندیکردن و دەستڕاگەیشتنی بەو هەواڵانه قه‌ده‌غه‌كردووه كه په‌یوه‌ندییان هه‌یه بە شکستەکانیه‌وه، بەهۆی ترسی لەدەستدانی کۆنترۆڵی بەسەر خەڵکی مەدەنی و شەڕکەرانیەوە."\nداعش سامی لەدەستدەدات\nوتی بەڵام هەواڵی شکستەکانی هێشتا دەگاتە شارەکە بە وردی لەگەڵ چیرۆکەکانی گروپەکە سەبارەت بە بەکارهێنانی مەدەنییان وەك قەڵغانی مرۆیی.\nشیکاری سەربازی و پسپۆڕی کاروباری رێکخراوی ئەلقاعیدە و لیوای خانەنشین لە سوپای میسر، عەبدولکەریم ئەحمەد، وتی شکستهێنانی بانگه‌شه‌كه‌ی بەغدادی بۆ چەکهەڵگرتن "بە هیچ شێوەیەك جێی سەرسوڕمان نیە چونکە گروپەکە سامی هه‌ڕه‌شه‌كردنه‌كانی لەدەستداوە."\nگروپەکە توشی کێشەی دابەشبوون و هەڵگەڕانەوەی ناوخۆیی بووە، کە ژمارەیەك شەڕکەری داعش پاشەکشەیانکردووە لە پاڵپشتیکردنی بەغدادی و پەیوەندییانکردوه بە ریزەکانی قاعیدە و گروپە چەکداریەکانی تره‌وه کە لایەنگری هەمان بیری توندڕه‌وی دەکەن.\nئەحمەد بە دیارونای وت تەنیا خەڵكێك کە لە ریزەکانی داعشدا شه‌ڕبكه‌ن لەم قۆناغەدا "ئەندامانی بیانی و عەرەبن کە هیوای گەڕانەوەیان لەدەستداوە بۆ وڵاتەکانیان".\nهەروەها وتی لەنێو ئەمانەدا شەڕکەری سوری هەن کە تێوەگلاون لە ئازاردان و کوشتنی بە ئاشکرا "کە ناسنامەیان ئاشکرا بووە."\n"مانەوەی [ئەوان] بەندە بە مانەوەی گروپەکەوە."\nهەروەها وتی: "شکستهێنانی گروپەکە له پاراستنی بەناو دەوڵەته‌كه‌ی بێگومان بووه هۆی نائومێدیی ئەندامانی، بەتایبەتی ئەندامانی بیانی کە وڵاتی خۆیان بەجێهێشتووە و ئێستا ناویان لەسه‌ر زۆربەی لیسته رەشه نێودەوڵەتیه‌كانی تیرۆریزمن."\nلەدەستدانی سەرکردە باڵاکان پاشەکشێی بەردەوامی داعش خێراتردەکات\nبەئامانجگرتنەکانی ئەمدواییەی سەرکردە گرنگەکانی "دەوڵەتی ئیسلامی لە عێراق و شام" (داعش) مژدەیەکی خۆشی پێ نیە بۆ ئاییندەی ئەم گروپە، شارەزایان بە دیارونایان وت.


کاریگەرترین 10 پۆستەری جیهان – كولتور مه‌گه‌زین\nکاریگەرترین 10 پۆستەری جیهان\nBy ئالان په‌ری\t Last updated ئازار 17, 2015\nلەم ڕۆژانە لە لاپەڕەکانی ئەنتەرنێت، بە دوای چەند ڕێنمایەک دەگەڕام بۆ کارێکی هونەری خۆم لەسە فۆتۆگراف. دوای چەند گەڕانێک چاوم کەوت بە چەند پۆستەرێک زۆر بایەخیان هەبووە لە گۆڕین و باشترکردنی جیهان. کە زۆربەیان بۆ نەهێشتنی جەنگەکان دروستکراون، یان پۆستەری چەند خەباتگێڕێکی دونیایی کە جێی پەنجەی خۆیان دیار بووە لە بەدیهێنانی ئازادی. هەندێک لەو پۆستەرانەش ڕێکخراوەکانی ژنان بەکاریان هێناوە بۆ بەدەستهێنانی مافە ڕەواکانی خۆیان، پۆستەر ئەگەرچی بایەخێکی هونەریی هەیە بەڵام لەهەمان کاتیش دا کاریگەریی و مەودای چونە ناو دڵی خەڵکی پێک‌هێناوە. من ئەم 10 پۆستەرەم هەڵبژارد کە بە ڕای خۆم بە بایەخترین پۆستەر بووە لە جیهانی مرۆڤایەتی، حەزم کرد ئێوەش پێی ئاشنا بن.\nچی گییڤارا Che Guevara\n1- چی گییڤارا Che Guevara\nئەو پۆستەرەی زۆربەی جیهان پێی ئاشنایە، بەتایبەتی خەبات گێڕان و هەوادارانی ئازادی و ئاشتی “چیگی ڤارا” . بەکامێرایەکی زۆر سادە و لە گرتەیەکی چاوەڕوان نەکراودا فۆتۆگرافەر Guerrillero Heroico لە ساڵی 1967 ئەم گرتەیەی گرت و Jim Fitzpatrick لەساڵی 1968 تێکەڵی ڕەنگی سوری کرد کە بەڕەنگی شۆڕش و چەپەکان ناسراوە. دواتر بوو بەم پۆستەرەی کە زۆربەمان پێی ئاشناین و حەزدەکەین لە ڕوانگەی ئەو پۆستەرە ئازادیەکانمان بهێنینە دی هەروەها لە مانای شۆڕشگێری بگەیەن و پێشەنگی چیگیڤارا بین.\nهێمنی خۆت بپارێزە و بەردەوام بە Keep Clam And Carry On\n2- هێمنی خۆت بپارێزە و بەردەوام بە Keep Clam And Carry On\nئەم پۆستەرە بۆ یەکەم جار لە ساڵی 1939 لە چاپ درا لە لایەن وەزارەتی زانیاری بەریتانیا. مەبەست لە چاپ دانی ئەم پۆستەرە بۆ ئەوە دەگەڕێتەوە حکومەتی بەریتانی هەوڵی دا هەڵمەتێک بەرپا بکات بۆ هۆشیار کردنەوەی خەڵک لەکاتی ڕودانی هەر کارەساتێک، لە کاتی جەنگی جیهانی دووەم ئەوکاتە بەریتانیا بەردەوام هێرشی دەکرایە سەر و فڕۆکە جەنگییە ئەڵمانیەکان ناوچەکانی بەریتانیایان تۆپ باران دەکرد. . پۆستەرەکە زۆر بە سادەیی نوسراوە و وشەکان بە سپی نوسراوە لەسەر ڕووبەرێکی سوەر وەک دەبینن، تەنیا وێنە لەم پۆستەرە دیارە تاجی پاشای جۆرج ی شەشەم. ئەم پۆستەرە بە پلەی سێیەم دێت لە ڕیزبەندی پۆستەرە هۆشیاریەکانی وەزارەتی زانیاری ئەوسا.\nئاگاداری ! ماڵمان لە مەترسیدایە ‘Warnning” ! Our Homes Ar In Danger Now ”\n3- ئاگاداری ! ماڵمان لە مەترسیدایە ‘Warnning” ! Our Homes Ar In Danger Now ”\nپۆستەری “جەنگی جیهانی دووەم بە هاوپەیمانێتی ئەڵمانیا و یابان” . ئەم پۆستەرە لە ساڵی 1942 کە کارگەی ئۆتۆمبیلیThe General Motors Corporation دروستی کردوووە. وەک دیارە ئەدۆلف هتلەر Adolph Hitler لە لایەک بە دەمانچە و سەرۆک وەزیرانی یابانی هیدیکی تۆجۆ Hideki Tojo لەلایەکی تر کە چەقۆیەکی خوێنینی هەڵگرتووە وەک نیشانەیەک بۆ پشت تێکردنی ئەمریکا، وەک دیارە نەخشەی ئەمریکایان گرتووە و بونەتە مەترسی بۆ ئەمریکا ، خانوە بچوکەنایش لە ژێرەوە بە مانای ئەوەی ژیانی ئاسایی زۆربەی خەڵکی ئەمریکا لە مەتریسدایە .\nئەتوانین ئەوە بکەین We Can Do it\n4- ئەتوانین ئەوە بکەین We Can Do it\nئەم پۆستەرە لە جەنگی جیهانی دووەم بەکارهێنرا. هاورد میلەر Howard Miller لە ساڵی 1943 دیزاینی کردووە بۆ کۆمپانیای Westinghouse بۆ دروسر کردنی تەلی کارەبایی . ئەم پۆستەرە وەک هاندانێک و بەرزکرندوەی ورەی ئەو خانمە تازانەی کە دەهاتن بۆ ئیش کردن لەم کۆمپانیایە دروست کرا. لەناو پۆستەرەکە وێنەی ژنێک بەناویGeraldine Hoff کە یەکێک بووە لە کارمەندەکانی ئەو کۆمپانیایە. لەسەرەتای دروستکردنی ئەم پۆستەرە لە کاتی جەنگی جیهانی دووەم زۆر کەس نەیدەناسی و بە باشی بڵاونەبووە بەڵام لە هەشتاکان زیاتر بڵاوکرایەوە و نوێتر کرایەوە. وێنەی کچەکە بوە ڕەمزێک بۆ هاتنی خانمان بۆ ڕیزی ئیش کردن بێ جیاوازی.\nتۆم پێویستە لە هێزەکانی ئەمریکا I Want You for the U.S. Army\n5- تۆم پێویستە لە هێزەکانی ئەمریکا I Want You for the U.S. Army\nیەکەمین دەرکەوتنی ئەم پۆستەرە دەگەڕێتەوە بۆ ساڵی 1916 کە وێنەکێشی ئەمریکی James Montgomery Flagg نیگاری بۆ کێشاوە لەسەر وتە کاریگەرەکەی “مام سام” کە پێناسە میلیەکەی ئەمریکایە. لە کاتی جەنگی جیهانی یەکەم ئەم گوزارشت و وێنەیە زۆر کاریگەری هەبوو لەسەر هاونیشتیمانیانی ئەمریکا، وەک هاندانێک بۆ ئەوەی زۆرترین لاو و گەنجی ئەمریکا کۆبکرێتەوە و ڕەوانەی مەیدانەکانی جەنگ بکەن. ئەم پۆستەرە لەساڵەکانی 1917 بۆ 1918 بە شێوەیەکەی ئێجگار زۆر بڵاوکرایەوە و ڕەواجی زۆر هەبوو.\n“میوەکەی خۆی بەرێ” مافی دەنگدانی خانمان Give her of the fruit Women’s suffrage\n6- “میوەکەی خۆی بەرێ” مافی دەنگدانی خانمان Give her of the fruit Women’s suffrage\nبەکاراترین پۆستەری ڕێکخراوە ژنانی ئەمریکایە، زیاترین بەکارهێنانی هەبووە لە هەڵمەتی بە یاساکردنی مافی دەنگدانی ژنان لە ئەمریکا. پۆستەرەکە Buffalo وێنەی بۆ کێشاوە و دواتر لەساڵی Evelyn Rumsey Carey 1905 هەستا تازەکردنەوەی .\nلە پۆستەرەکە خانمێک لە شێوەی درەختێک دەرکەوتووە و دەستی بەرزکردۆتەوە و تێکەڵی بەری میوەی چڵە دارەکەی خۆی بووە. لە پشتیەوە وێنەی کۆشکی سپی و لە خوار ژنەکە نوسراوە “بهێڵە لەبەرهەمی خۆی بخوا و قیمەتی خۆی بزانێ لە دەروازەکان ”\nهیچ قسە مەکە Do not talk! Nina Vatolina\n7-هیچ قسە مەکە Do not talk! Nina Vatolina\nخانمە شۆخ و شەنگ و ێنەکێشی ڕوسیی نینا ڤاتۆلینا Nina Vatolina لەساڵی 1941 ئەم پۆستەرەی کێشاوە لە ژێر ناوی “هیچ قسە مەکە” کاتی جەنگی جیهانی دووەم بوو و زۆربەی خەڵکی ڕوسیا لەو جەنگە دەمردن. ئەم پۆستەرە هەوڵێک بوو بۆ ڕزگارکردنی خەڵکی سۆڤیەت لە مردن. جەنگ پەرەی سەندبوو کار وای لێهاتبوو بگاتە پایتەختی ڕوسیا. ڕۆژێک سەرنوسەر گۆڤاری ” Izogiz ” بەناوی Elena Povolotskaya وتی پێوستیمان بە پۆستەرێکی کاریگەر هەیە، ئەم قسەیەی کردو پەنجەکەی لەسەر دەمی دانابوو و وتی ئێستا پێویستیمان بەکەمترین قسە هەیە. ئەمە وای کرد نینا پرسیار لە دراوسێکانی بکات و هەواڵی کوڕەکانیبپرسێت لە بەرەکانی جەنگ، دەڕبڕین و هەستی ئەو ژنە دراوسێیە وای لێکرد هیچ نەڵێ و بووە هۆی درستکردنی ئەم پۆستەرە.\nقردێلەی سور The red ribbon\n8- قردێلەی سور The red ribbon\nپۆستەرە بەناوبانگەکەی هەڵمەتی هۆشیاری نەخۆشی ئایدز.هێمایەکی جیهانیە بۆ پاڵپشتی تووشبوانی ئەم نەخۆشیەو یارمەتیدانیان بۆ چرسەرکردنیان. پێشتەر ئەم قردێلەیە بە ڕەنگی پەمەیی بۆ هەڵمەتی هۆشیاری ژێرپەنجەی مەمک بەکار هاتووە.مانای ئەو قردێلیە بەوە دێت کە ئاوا بەو شێوەیە نەخۆشیەکە بڵآو دەبێتەوە و مرۆڤ لەناو دەبات .\nتیپی مۆسیقای بیتلز The Beatles\n9- تیپی مۆسیقای بیتلز The Beatles\nبەناوبانگترین تیپی ڕۆژئاوایی کە لە ساڵی 1960 لە بەریتانیا دامەزراوە، کاتی خۆی وەرچەرخانێکی زۆر گرنگی نا بۆ بەرەو پێشبردنی مۆسیقا و هەوادارێکی زۆریان بۆ خۆیان کۆکردەوە. ئەم پۆستەرە Andy Warhol کاری بۆکردووە و کاتی خۆی دەنگی گەوەری نابووە بە هۆی ڕەنگاو ڕەنگی کەسایتەیەکانی ناو تیپەکە.\n”هیوا” باراک ئۆباما ‘Barack Obama ‘HOPE\n10-”هیوا” باراک ئۆباما ‘Barack Obama ‘HOPE\nپۆستەری باراک ئۆباما دیزاینەر Shepard Fairey چێی کردووە،بە بۆنەy وەرگرتنی پۆستی سەرۆکی ئەمریکا لە دساڵی 2008 . وەک دەبینین ڕەنگی شین و سور و بێجی زاڵە لە پۆستەرەکە لەگەڵ تەنیا وشە ئەویش هیوا HOPE کە بەگەورەیی دیارە. هەندێ کەسیش وشەی گۆڕان CHANGE دادەنێن. لە ڕێی ئەم پۆستەرەوە زۆربەی جیهان باوەڕی بە هیوا و گۆڕینی جیهان هەبوو لە ڕێی باراک ئۆباما و ئێستاش هیچی کەم نیە لە پۆستەرە بەناو بانگەکەی چیگیڤارا .\nسه‌رچاوه: ماڵپه‌ڕی کورد-گیک\nیاخیبوون له وشیاریه‌وه‌یه؛ له‌باره‌ی كتێبی “مرۆڤی یاخی” ئه‌لبێركامۆ …


بۆچـــــی خۆپێشاندانەکان لەکوردستان شکست دەهێنن؟\nهەر خۆپێشاندانێک کرابێت لە هەرێمی کوردستان هەر زوو فەشەلی هێناوە، بێ ئەوەی هیچ ئامانجێکی بەدەست هێنا بێت، چونکە تا ئێستاش گەلی کورد لە مانای خۆپێشاندان تێنەگەیشتووە، نەک هەر ئەوەندە بەڵکو ناشزانێ بۆ خۆپێشاندان دەکات، لەوەش خراپتر نازانێ وڵامی ئەو پرسیارەش بداتەوە بۆچی ڕۆیشتە سەر شەقام و بۆچی وازی هێنا لە خۆپشاندان و بە دەستی خاڵی گەڕایەوە ماڵەوە.\nئاخر گەلۆ من کاتێک سەیری خۆپێشاندانەکانی هەندێک وڵاتانی جیهان دەکەم، و بەراوردی دەکەم بە خۆپێشاندانی گەلی کورد، گریانم دێ، دەزانی بۆ گریانم دێ؟ چونکە کاتێک بڕیار دەدەین بچینە سەرشەقام کاتیشمان دیاری کردووە کە کەی دەگەڕێینەوە ماڵەوە، داواکاریەکانیشمان زۆر منداڵە و مەتاتیانەیە، ئاخر هەڤاڵان ئەو وڵاتە لە هەموو لایەکەوە دووچاری نادادی بووە، بەڵام تۆ 28 ساڵە دواکاریەکانت بریتنین لەو شتە ناو جەوهەریانە وەک:\nـــ کەی بەرمیلە نەوتێکمان پێ دەدەن؟\nــــ کەی داماندەمەزرێنن؟\nــــ کەی موچە پاشەکەوتکراوەکانمان بۆ دەگێڕنەوە؟ ــــ موچەکانمان سەری مانگ بدەنێ؟\nـــ پۆستەکەم لێمەستێنەوە.\nــــ تاسەی سەر ڕێگاکان کەم بکرێتەوە،\nــــ پێداویستی بەشە ناو خۆیەکانمان بۆ دابین کەن،\nــــ ئاوی گەرمان نییە بۆ خۆشردن،\nـــــ تکایە گیراوەکان ئازاد بکەن، وانەبێژ و گرێبەستەکان بکەنە هەمیشەیی.\nــــ تکایە مەمانکوژن دایک و باوکمان چاوەڕێمان دەکەن....هیتتد!!!\nئاخر گەلۆ ئەو داواکاریانە جێگای گاڵتە جاڕین هیچ بەرپرسێک نایەتە سەر خەت، چونکە باش خۆپێشاندەران دەناسن و دەزانن داواکاریەکانت جێگای پێکەنینن.\nئەگەر چاوێک بە ئاستی دواکاریەکانی شۆرشی خوێنکارانی فەرەنساندا بخشێنیینەوە دەبینین جیاوازی چییە لە گەڵ داواکاریەکانی گەلی کورد، ئەو هەموو فێرخوازە لە زانکۆ دەوام دەکات بێ ئەوەی بچوکترین جورئەتی هەبێ بێتە سەرخەت و بەرامبەر ئەو نادادیە ڕاوەستن، بۆیە من پێم باشە هەر کەسێک پێش خۆپێشاندان خوێندنەوەی تەواوی هەبێ بۆ داواکاریەکانی شۆڕشی خوێنکارانی فەرەنسا، تاکو بزانین و فێربین داواکاری چی بکەین و چۆن بە ئیرادەوە ڕاوەستین بەرامبەر ئەو نادادیەی کە ڕۆژانە لەناویدا دەژین و دەست و پەنجەی لەگەڵ نەرم دەکەن.\nئەو کاتەی زانکۆکان فەرەنسا لەلایەن سیاسیەکانەوە کۆنتڕۆڵ کرابوون زانست و مەعریفە پوکابۆوە، زانکۆکان لە ئاستی بەرپرسیاریەتیدا نەبوون، هیچ شتێکیان بۆ گۆڕانکنری ژیانی خەڵک و کۆمەڵگا پێ نەبوو. فەرموون ئەوە هەندێک لە دواکاریەکانی خوێنکارانی شۆڕشی فەرەنسی، بە بەراورد بە داواکاریەکانی خۆمان، تابزانن بۆ خۆپێشاندان لە فەرەنسا توانی گۆڕانکاری ڕیشەیی بکات و ئێمەش بە دەستی خاڵی دەگەڕێینەوە.\nـــــ بەرەو پێشەوە : ڕەنگە تێکبشکێین بەڵام ھەرگیز چۆک دانادەین\n_ تۆ ئـازادم مەکە ئـەو کارە خۆم ئـەیکەم\n_ پەروەردەکار پێویستە خۆی پەروەردە بکات\n_ سرووشت کەسی وەک کۆیلە و خزمەتکار درووستنەکردووە\nــــ مـوقــەدەس دووژمـنــمــانـــە\nــــ هەڵبژاردن گەوجاندنە. دیالۆگ لەگەڵ چەوسێنەر ناکرێت.\nـــ بەردەکانمان هەندێک شت تێک دەدەن بەڵام ڕێگەی تازە دەکەنەوە.\nـــ تا دەتوانن توندبن، مەترسن، هەموومان ترسێک لە ناخماندا خەوتووە، دەبێت بیکوژین.\nـــ سەرهەڵبڕە هەی نەگبەتی زانکۆ.\nــــ با چەپڵە لێدان ڕاگرین، نمایش لە هەموو لایەکەوە دەستی پێ کردووە.\nــــ مردن بۆ ترسنۆکەکانە.\nــــ پینەو پەڕۆ کەڵکی نییە\nـــ با تەلەفیزۆنەکان بکوژێنینەوە، و چاومان بکەینەوە.\nــــ ڕاکە هاوڕێ جیهانە کۆنەکە وا لە پشتەوەیە.\nــــ ئـەو بەختەوەرییەی پێشبینی ئـەکرێت سبەینێ بێت پەستی و بێزاری ئـەمڕۆ ناڕەوێنێتەوە.\nــــ تاوانبار و دەستدرێژیکەر ئـەو کەسە نیە کە یاخی ئـەبێت ، بەڵکو ئـەو کەسەیە کە ملکەچ و قایل ئـەبێت.\nــــ نــامـانـەوێــت بـبـیـنـە ســەگی پاسـەوانـی و نــاشـمـانـەوێـت لە خـزمـەتـی سـیسـتــەمـی چـەپـەڵـی سـەرمـایـەداری دا بـیـن.\nــــ سـنــوور دانــان واتـە کـپـکـردنی ئـازادی.\nــــ ھیچ چاکسازییەک شیاو نیە کاتێک بنەما وێران بێت ھەر فکرێک ڕاوەستاو و سەقامگیر بوو بۆگەن دەکات چاخی زێڕین ئـەو چاخەیە کە زێڕ تیایدا باڵادەست نەبووە لێمانگەڕێن با گشت شتێک بخەینە ژێر پرسیارەوە پێشنیار سۆز کووژە.\nکاتێک خۆپێشاندان دەگاتە ئامانج ئەگەر خەڵکی ئازادیخواز و ئەوانەی باوەڕیان بەوە هەیە کە ڕاوەستان بەرامبەر نادادیەکانی کۆمەڵگا وەک ئەرکێکی ئەخلاقی سەیر بکات، هەروەها نوسەرەکانی کورد تەنها لە دوورەوە چاودێری شەقام نەکەن و هەر شەوەی لە کەناڵێک دەرنەکەون، چونکە ئەگەر هەر شەوەی لە شاشەی تیڤیەک دابیت لەگەڵ گاعدە بەستن جیاوازی نابێ. لە لایەکی ترەوە دروشمەکان پێویستە ڕادیکاڵ و جەوهەری بن، وە خۆپێشاندەران لە ژێر هیچ فشارێک نەگەڕێنەوە ماڵەوە، تاکو جێبەجێ کردنی دواکاریەکانیان، ئەگەر ساڵێکیش بخایەنێت. بۆیە ئەو کەسانەشی کە موستەفید بوون بێ هیچ ماندو بوونێک لە پۆست و شوێنی گرنگن پێوستە ڕیسوابکرێن و خەڵک وڵامی سەلامکردنیشیان نەداتەوە و بەچاێکی کەم سەیریان بکرێت.


پەیامی سازمانی خەبات بەبۆنەی هاتنی مانگی رەمەزان. سازمانی خه‌بات کوردستانی ئێران\nپەیامی سازمانی خەبات بەبۆنەی هاتنی مانگی رەمەزان.\nموسوڵمانانی کوردستان، ئێران و جیهان\nبەبۆنەی هاتنەوەی مانگی رەمەزانی پیرۆز، گەرمترین پیرۆزبایی بە موسڵمانانی كوردستان، ئێران و جیهان بەگشتی پێشكەش دەکەین.\nهیوادارین ئەم مانگە ببێتە مایەی خێرو بەرەكەت و ئاوەدانی و ئاشتی و خۆشی و كامەرانی تێكڕایی.\nئەم مانگە پیرۆزە کە مانگی خێر و ئاشتی و بەڵێن دانەوەی بڕوادارانە بە خواپەرەستی، هومێدوارین ببێتە مایەی کۆتاییهاتنی ناخۆشی و زوڵم و نەهامەتیەکانی سەر گەلەکەمان و شاهێدی نەمانی دەسەڵاتی چەپەڵی ئاخوندەکان بین، کە سەرچاوەی ترۆر و ستەم و ئاژاوەیە، لە ووڵاتانی ناوچەو و جیهان بە گشتی و ئێران بە تایبەتیە.\nسازمانی خەباتی کوردستانی ئێران جارێكی دیكە پیرۆزبایی گەرم پێشكەش بە هاونیشتمانیانی موسڵمان رادەگەێنێ و گومانی نیە مانگی رەمەزان دەبێتە مایەی سەقامگیری و سەرکەوتنی بەرەی خێر و راستی و شکستی بەرەی تیرۆر و تاریکی.\nئازادو ئاوەدان بێ كوردستان\n15 ی بانەمەڕی 1398 كۆچی خۆری\nڕێکه‌وت: 2019-05-05 20:40:04


بافڵ تاڵه‌بانی: مه‌سیحییه‌كان رۆڵی گرنگیان هه‌بووه له‌ئاشته‌وایی كۆمه‌ڵگا\nبافڵ تاڵه‌بانی، ھاوسه‌رۆكی یه‌كێتیی نیشتمانیی كوردستان له به‌غدا له‌گه‌ڵ كاردیناڵ مارلویس ساكۆ كۆبووه‌وه.\nله‌دیدارێكدا بافڵ تاڵه‌بانی ئاماژه‌ی به‌ڕۆڵی مه‌سیحییه‌كان له عێراق و ھه‌رێمی كوردستان كرد كه به‌درێژایی مێژوو رۆڵێكی گرنگیان بینیووه له بونیادنانی ئاشته‌وایی و قوڵكردنه‌وه‌ی گیانی پێكه‌وه‌ژیان له ناوچه‌كه.\nھاوسه‌رۆك روونیشیكرده‌وه یه‌كێتی باوه‌ڕی ته‌واوی به پێكه‌وه‌ژیانی ھه‌موو نه‌ته‌وه، پێكھاته و ئاین و ئاینزاكان ھه‌بووه و پارێزگاریكردن له‌و تایبه‌تمه‌ندییه‌ش كه یه‌كێكه له‌كۆڵه‌كه‌كانی دیموكراسی و گیانی پێكه‌وه‌یی له‌ھه‌رێم به‌ئه‌ركی خۆمانی ده‌زانین. داكۆكیكارێكی سه‌رسه‌ختیش ده‌بین بۆ پاراستنی ماف و داخوازییه‌كانی مه‌سیحییه‌كانی ھه‌رێم و عێراق كه پێكھاته‌یه‌كی ره‌سه‌ن و دانه‌بڕاوی ئه‌م گه‌له‌ن.\nله‌به‌رامبه‌ردا كاردیناڵ مارلویس ساكۆ ئاماژه‌ی به هه‌وڵه‌كانی سه‌رۆك مام جه‌لال كرد كه له‌رابردوودا چه‌تری كۆكه‌ره‌وه‌ی هه‌موو پێكهاته و لایه‌نه‌كان بووه و زیندووكه‌ره‌وه‌ی گیانی ته‌بایی و یه‌كترقبوڵكردن بووه. راشیگه‌یاند ئومێدی ته‌واومان به سه‌ركردایه‌تی نوێی یه‌كێتی هه‌یه كه بتوانێت به هه‌مان رۆحییه‌تی مام جه‌لال كاربكات و درێژه به‌و رێبازه بدات.


جەنگەکانی رۆژهەڵاتی ناوەراست و چارەسەرێک لە مێژووی ئەوروپاوە\nچی ماوە سەبارەت بە جەنگەکانی رۆژهەڵاتی ناوەراست نەوترابێت؟ چی ماوە شایەنی وتن بێت، ئایا دەتوانین گوزارشتێکی دیکە لەو جەنگە جۆراوجۆرانە بکەین؟ ئایا دەتوانین، لە دەرەوەی تێگەیشتنە باوەکان تێڕوانینێکی دیکە بە خوێنەر ببەخشین. ئەو جەنگانەی سەرپێیانە و لە ئاوردانەوەیەکی خێرادا وەک چەند جەنگێکی سەربەخۆ دەردەکەون بەڵام لە ناواخندا هەر هەموویان تەواوکەری یەکترن و بەیەکەوە لکێنراون و دەرهاویشتەی هەمان هۆکاری مێژووی نەهامەتییەکان و وێرانکارییەکان و کارەساتە سەرسامەکانی ئەم ناوچە ئاگرینەن.\nبۆ کام مێژوو بگەرێینەوە؟ مێژووی داخراو و وێڵ و تەمتوومانی خۆمان یان مێژووی دەرەوەی بازنەی ژیانمان کە راڤەکردن و شیکردنەوەی کارەساتەکان و چارەسەرەکان لە وێوە وەک شانۆگەرییەکی پانتۆمایم دەکات کاتێ ئەکتەرەکە لەو دیو پەنجەرەکانەوە دەست لە تنۆکی باران دەدات و هەستی باران بارینەکەی بەتەواوی لا بەرجەستە نییە. ئێمە کە لاپەرەکانی مێژوو هەڵدەدەینەوە ناگەرێین بۆ ئەوەی لە کارەساتەکان وەک خۆیان تێبگەین، یاخود بۆ ئەوەی وەک خۆیان بیناگێڕینەوە یان بۆ ئەمرۆ و سبەی دەستمان بگرن. ئێمە وێڵ و دیلی ئەو ئەحکامانەین کە دەمانەوێت سزای ئێستای پێبدەین. ئێمە بە دوای ئایدیۆلۆژیای خۆماندا دەگەرێیین بۆ ئەوەی تەفسیرە هەڵەکانمان بسەلمێنین. زیندووکردنەوەی مێژوو لای ئێمە لە نمایشتە فۆلکلۆریەکان و ڤیستڤاڵە ناوچەییەکان و لە خێڵە پەرتەوازەکان زیاتر تێپەر ناکات، بەداخەوە ئێمە مێژوو بەکارناهێنین بۆ ئەوەی رێ لە روودانی ئەو رووداوانە بگرین کە هەمیشە روودەدەن.\nئەم چەند وشەیەم لەلا گەڵاڵە بوو لە پاش خوێندنەوەی بابەتی سەرەکی گۆڤاری NewStatesman مانگی کانوونی دووەمی ساڵی 2016کە بەراوردێک دەکات لە نێوان 30 ساڵ لە جەنگەکانی ئەوروپا کە لە نێوان ساڵانی 1618 بۆ 1648 روویداوە لەگەڵ 30 ساڵ لە جەنگەکانی رۆژهەڵاتی ناوەراست، بێگومان تەمەنی جەنگەکانی رۆژهەڵاتی ناوراست درێژترە! هەر لە شەرەکانی ئیسرائیل و فەلەستینەوە تا دەگاتە شەرەکانی کەنداو جەنگە تایفییەکانی ئەم داواییە لە عێراق و سوریا. هەر سێ نووسەری بابەتەکە کە ناویان برێندان سمیس و مایکڵ ئەکسۆرسی و پاتریک میلتۆنە کە مامۆستای زانکۆکانی کامبرج و ئێگستەر و بەرلینن بە هاوبەشی بابەتەکەیان نووسیوە دەخوازن ئەو پرسیارە بوروژێنن ئایا دەشێت چارەسەر و تیماری جەنگەکانی رۆژهەڵاتی ناوەراست لە ئەزموونی رابردووی جەنگەکانی ئەوروپای سەدەی ناوەراستدا بدۆزینەوە و ببنە ئیلهامی سەقامگیری دۆخی سیاسی رۆژهەڵاتی ناوەراست.\nئەو جەنگانەی ئەم نووسەرانە باسی لێوەدەکەن بە رێکەوتنامەی وێستفالیاWestphalia لە مێژوودا ناسراوە و لە سەدەی حەڤەدا مۆرکراوە و کۆتایی بە جەنگەکە هێناوە. زۆربەی جەنگەکان لەسەر خاکی ئەلمان و لە دەورووبەری ئەو شارەدا روویانداوە کە رێکەوتنامەکەی بە ناوەوە کراوە. فەرەنسا و سوید و ئیسپانیا و ئیمپراتۆرەتی رۆمانی ئەلەمانی و میرەکانی ئەلەمانیا بەشداری جەنگەکەیان کردووە. مەبەستی سەرەکی جەنگەکە سەپاندنی رێبازی کاسۆلیک بووە بەسەر پرۆتستەکاندا. دواتر، پۆلۆنیا و روسیا و هۆلندا و دانیمارک و عوسمانیەکان و تەنانەت سویسراو راکێشراونەتە ناو جەنگەکەوە. بەرژەوەندییە سیاسیی و بازرگانییەکان لە پاڵ دەستەڵاتی سیاسی و سەپاندنی تێروانینێکی تایبەت بۆ ئایین لە هۆکارەکانی ئەو جەنگە بوون.\nرەنگە سازدانی کۆنگرەی جنێڤ، وەک نموونە، جۆرێک لەو هەوڵانە بێت کە بناغەکەی دەگەرێتەوە بۆ رێکەوتنامەی وێستفالیا، واتە شێوازی چارەسەرکردنەکان لەوێوە سەرچاوەی گرتبێت، ئەمە بۆ ئەوان، ئەی بۆ ئێمە، بەداخەوە کە تۆ شارەزای مێژووی خۆت و ئەوان نەبیت ئەو توانا مەعریفیەت نابێت تا بزانیت ئەوان چییان لە تۆ دەوێت. لەو باوەرەدانیم هیچ ئەندامێکی وەفدی کوردی کە بەشداری گفتوگۆکانی دانوستانیان لەگەڵ لایەنە نێودەوڵەتییەکان کردبێت یان دەکات پێشتر زانیاری تەواوی لەسەر کەسەکانی بەرامبەریان کۆکردبێتەوە؛ هەر لە شتی تایبەتەوە تا دەگاتە تێڕوانینی ستراتیژی. لە کەلتوری ئێمەدا زیاتر پشت بە قسەی زارەکی دەبەستین، ئێمە گوێمان لە چاومان و عەقڵمان کاراترە!\nئەوەی جێی سەرنجە ئەو شیکارە بەراوردکارییە سەردەم و جوگرافیا و کۆڵەکەکانی دیکەی وەک ئایین و مێژوو و دەستێوەردانی دەرەکی و کەلتوور و لایەنە سۆسیۆلۆژیەکانی دیکەی کۆمەڵگەی زۆر بە هەند وەرنەگرتوە، تەنها لەسەر یەک رەهەند کاری کردووە و تیشکی نەخستۆتە سەر رێکەوتنە مێژووییەکانی ناو جیهانی ناو ئیسلام چ لە ئاستی دەوڵەتدا بووبێت یان گروپەکان. ئەوان بەپێی رێکەوتنامەی وێستفالیا لەسەر سەروەری ناوچەکان و دەستەڵاتی سیاسی و بازرگانی و نوێنەرایەتی ئایینی ناوچەکان رێکەوتن کە بەردی بناغەکەی لە بنەچەدا کەلتووری لێبوردەیی بووە کە هەموو لەسەری رێکەوتن. ئەو جۆرە لێبوردەییە سیاسییە هێشتا لێرە گەشەی نەکردووە و زەمینە نییە بۆ گەشەکردنی، سەرباری ئەو خاڵانەش هێشتا سەردەمی رۆژهەڵاتی ناوەراست گەشەی نەکردووە، بەو پێیەی هەمیشە چارەسەری کێشەکان دواخراوە. تەنیا خاڵ کە من لەگەڵ نووسەرەکان کۆدەکاتەوە ئەوەیە کە هێشتا رۆژهەڵاتی ناوەراست بە ناو سەدە تاریکەکانی ناوەراستدا گوزەر دەکات.\nهەر بۆیە، من لەو بڕوایەدانیم ئەو سنوورانەی بە پێی رێکەوتنامەی سایکس بیکو دارێژراون ئێستا لە بەردەم ئەگەری دابەشبوونەوەدایە؛ لە بەر دوو هۆکاری زۆر سادە، جیهان لە نێوان دوو هێزدا دابەش نەبووە و ئەمەریکا پاشەکشەی کردووە لەوەی کە سەرکردایەتی دونیا بکات. ئەمەریکا ئەوەندی پاراستی سنوورەکانی خۆی مەبەستە ئەوەندە بەدوای راماڵینی سنوورە کۆنەکاندا نییە. ئەم پاراستنەش لە ئێستادا بە کەمترین تێچوون ئیدارە دەکات.\nئەو دابەشکردنەوە و دارشتنەوە کاتێک دەبێتە فاکتەرێکی واقعی کە بەرژوەندی سیاسی بەستراو بێت بە هەرەشەکانی سەر بە ئاسایشی نەتەوەیی وڵاتە زلهێزەکان لە دۆخی رکابەریدا.


◄ ئەنجام: 96,490 تۆمار دۆزرایەوە، لاپەڕە 1 لە 9,649 ژمارەی تۆمار لە لاپەڕەیەکدا: 🗐 1 🗐 5 🗐 10 🗐 25 🗐 50 🗐 100\nئائاتاجی، ئارامەنەیی، ئاسوپەڵاسی، ئالی، ئاوسەرکەمی [ زۆرتر... 👁] ✖ ✖ ✖ 0 1 ✔ 92% ✍ ز.س. 2/19/2019 9:27:00 PM\nئائاوا، ئائاواهی، ئائاوای، ئائاوایی، ئابەمجۆرە، ئا [ زۆرتر... 👁] ✖ ✖ ✖ 0 1 ✔ 92% ✍ ز.س. 1/30/2019 7:41:44 PM\n👁 ئەم بابەتە 3,051 جار بینراوە\nئائاوا، ئائاواهی، ئائاوای، ئائاوایی، ئابەمجۆرە، ئا [ زۆرتر... 👁] ✖ ✖ ✖ 0 1 ✔ 92% ✍ ز.س. 1/30/2019 7:41:45 PM\n👁 ئەم بابەتە 3,081 جار بینراوە\nئائاوا، ئائاواهی، ئائاوای، ئائاوایی، ئابەمجۆرە، ئا [ زۆرتر... 👁] ✖ ✖ ✖ 0 1 ✔ 82% ✍ ز.س. 1/30/2019 7:41:50 PM\n👁 ئەم بابەتە 2,784 جار بینراوە\nدایباب، ئائاوتاتە، دایکوباب، دایک وباوک، دایەوبابە [ زۆرتر... 👁] ✖ ✖ ✖ 0 1 ✔ 82% ✍ ز.س. 2/18/2019 11:41:52 PM\nئائل، ئایل، بەدکار، بەذکار، بێئینساف، بێبەزه، بێب [ زۆرتر... 👁] ✖ ✖ ✖ 0 1 ✔ 92% ✍ ز.س. 2/3/2019 8:15:47 AM\n👁 ئەم بابەتە 2,739 جار بینراوە\nئائلی، ئایلی، ئەغز، بەدکاری، بەذکاری، بێئینسافی، ب [ زۆرتر... 👁] ✖ ✖ ✖ 0 1 ✔ 92% ✍ ز.س. 1/16/2019 10:34:37 PM\nبزدان، بەسووکی تەماشاکردن، پاسقاڵی، پەنەخوای، پێ پ [ زۆرتر... 👁] ✖ ✖ ✖ 0 1 ✔ 92% ✍ ز.س. 1/23/2019 10:23:13 AM\nئائمە، ئائەمە، ئائەوە، ئانە، ئانی(مێ)، ئەڤ، ئەڤە، [ زۆرتر... 👁] ✖ ✖ ✖ 0 1 ✔ 92% ✍ ز.س. 1/30/2019 7:39:01 PM\n👁 ئەم بابەتە 1,918 جار بینراوە\nکۆی - دین، ئائینگەل، ئاینەکان، ئوولەکان، دنگەل، دی [ زۆرتر... 👁] ✖ ✖ ✖ 0 1 ✔ 82% ✍ ز.س. 1/14/2019 12:07:05 PM\nپەڕتووک PDF 14,184\n| کاتی ئافراندنی لاپەڕە: 22.5 چرکە!


لاپه‌ڕه‌ی سه‌ره‌کی > بیری نەرێنی\nکاتێک دارێک چەند پەلی لێ ووشک دەبێت یان زەرد و سیس دەکەوێت باخەوان ئەو پەلانه دەبرێت. ئەگەر هۆکارەکەی بپرسی دەڵێت ئەگەر ئەو پەلانه نەبڕین ، دار زۆربەی ئاز و هێزی خۆی لەو پەلانه دەکار دەکات بۆ ئەوەی که بگەنەوه ئاستی پێویست و تەندرووستی. لەکاتێکدا هیچ سودێکیان نەماوه و هەرچەنده تێبکۆشێت ناتوانێ گەشه بەو پەله ووشک بووانه بداتەوه، تەنانەت کاریگەری نەرێنی لەسەر پەلەکانی دیکە و دارەکه به گشتی دادەنێت.\nبەشێک لەو هێز و توانایەی که دەبێ بۆ گەشەپێدان به پەله ساغەکان کەڵکی لێ وەرگیرێت به فیڕۆ دەچێت و له ئاکامدا دارەکه به جوانی و تەواوی گەشه ناکات و لاواز دەمێنێتەوه.\nنموونەی مرۆڤیش وەک ئەو دارەیە. ئینسان کۆمەڵێکه له شاخ و پەلی بیر و باوەری که به گەشه پێدان بەو پەلانه دەتوانێت بگاته ئاستێک که بەرووبوومی هەبێت و یا به حەسانەوەی رێبوارێکی ماندوو له ژێر سێبەری فێنک، قازانج به خەڵک بگەیێنێت و بەو ئامانجانه بگات که خوداوەندی گەوره لەسەری خوڵقاندوە. ئەو ئەرکەی کە وەک نوێنەری خوا لەسەر شانییەتی.\nبەڵام هەروەک چۆن دار هەر چەنده بەهێز و کەلێژ بێت لەوانەیه پەلێکی تووشی نەخۆشی بێت و بژاکێ و سیس بێت؛ ئینسانیش به پەرەسەندنی بیر و ڕای نەرێنی و بێ قازانج، هێندێک له شاخ و پەلی باوەری تووشی سیس بوون دەبێت و بەشێک له وزه و توانای پڕ بایخی خەرجی ئەو بیره نەرێنییانه دەبێت و له ئاکامدا ناتوانێت به شێوەی پێویست گەشه بکات و بەرو بوومی هەبێت.\nبیری نەرێنی لە هەمبەر سەرکەوتنەکان دا دەبن به بەربەست و بواری ئامانجەکانمان بەرەو ئاکامێکی شکست و شپرزەیی رێنوێنی دەکەن و لەراستی دا بیر و رای نەرێنی تەنیا دەسکەوتێکی بێ بەهرە له رووداوەکانی (به رواڵەت) خۆش و ناخۆشی ژیانە. له تایبەتمەندییەکانی بیری نەرێنی درێژخایەن بوونییەتی، واته بیر و هزری نەرێنی ئەوەنده له زەین دا دەمێنێتەوه و دەخولێتەوه که کارەساتێکی تاڵ و پڕ لە کەسەر بۆ خۆی دروست دەکات.\nمرۆڤ زۆرتر وا ڕاهاتووه که به هۆی پێشهاتەکانی ڕابردوو خۆی مەحکووم بکات و دڵەخورتێی رووداوێکه له داهاتوو دا که روون نییه داخوا روو دەدات یا نا! هەر ئەوەش دەبێته هۆی ئەوەیکه مرۆڤ له داهاتووی بێ هیوا بێت.\nله قامووسی دێهخودا هاتووه که مرۆڤی رەش بین بەردەوام له ناهومێدی دەدوێت و لایەنی نێگەتیڤ و کێشەکانی بواری ژیانی لەبەر چاوه.\nله کاتێکدا بنیام دەتوانێت وەک باخەوانێکی ژیر و وریا به بڕینی پەلەکانی بیر و رای نەرێنی و رەش بینانه ، گەشه به لقەکانی لێهاتوویی و بەکەڵکی وجودی خۆی بدات تا بگاته ئاستی میوەدان و بەهرەوەری و کەڵکی بۆ خۆی و کۆمەلگا هەبێت. بۆیه پێویسته بیر و هرزمان بگۆڕین و به روانگەیەکی تر بڕوانین بۆ ژیان و له ئاکام داتاک دەتوانێت ژیانێکی جیاواز و پڕی بیری پۆزەتیڤ، هیوا و گەشبینی بۆ خۆی وەدەست بێنێ. چونکە کردەوه له ئاکامی بیر و هرز دایه، ئەگەر بیری مرۆڤ گۆڕانکاری بەسەردا بێت، کردەوەکانیشی به هەمان شێوه دەگۆڕێن.\nبەڵام بەداخەوه زۆربەمان ئەوەنده به بەشه نەرێنی و بێ کەڵکەکانی ژیانمان سەر قاڵ بووین که لە یادمان کردووه ئێمه کێین و بۆچی هاتووین و گەڕانەوەمان بۆکوێیه؟ بەم چەشنە ئەرکی سەر شانمان له بیر کردووه.\nهۆکاری سەرەکی نەبوونی ئیرادە،ئاستی لاوازی بڕوا بەخۆبوونە؛ ئەوەی که لەبەرامبەر کێشەکانی ژیان به جێی رووبەروو بوونەوەیەکی ژیرانه و چارەسەرانه؛ زوو له هەمبەر کێشەکانمان دەبەزین و به هێرشی بڕواگەلی ناڕاست و نەرێنی بۆ سەر زەین و ئاوەزمان ژیانمان بەرەو فەوتان دەبەین.\nبەڵام پێویسته بزانین لەو جیهانه دا هیچ رووداوێک به هەڵکەوت نییه، بەڵکو هەر پێش هاتێک خۆش یا ناخۆش رەحمەت و سۆزی خوای له خۆی دا حەشار داوه، هەمووی رووداوەکان هەواڵێکیان بۆمان پێیه که تەواوکەری ڕووحمانە. زۆرێ له رووداوەکان له بەشی نهێنییەکانی ئیلاهییه و لەوپەڕی ئاوەزی ئێمەیە، بۆیه به بیر و زەينی سنووردارمان حەول دان بۆ تێگەیشتن له سۆنگەی ئیلاهییەوە، وەک پێوانی ئوقیانووس به ئەیاره وایه.\nکەواته با قبوول بکەین که لەهەر بارودۆخێکی نەخوازراو دا خێر و خۆشییەکی نهێنی بۆ هەموومان هەیه.\nSource URL: http://www.islahweb.org/ku/content/2015/1/13475/%D8%A8%DB%8C%D8%B1%DB%8C-%D9%86%DB%95%D8%B1%DB%8E%D9%86%DB%8C


قوباد تاڵەبانی بۆ بەرپرسانی حكومی:خزمەتی هاوڵاتیان بكەن – Politic Press\nقوباد تاڵەبانی، داوا لە بەرپرسانی یەكێتی و گۆڕان دەكات؛ پێكەوە كار بۆ سەرخستنی هاوپەیمانی كوردستان بكەن لەپێناو بەدیهێنانی خواست و مافەكانی گەلی كوردستان و خزمە‌تی هاوڵاتییان.\nقوباد تاڵەبانی، جێگری سەرۆكی ئەنجومەنی وەزیران ئەمڕۆ 28ی ئابی 2021 لەكۆبوونەوەیەكدا لەگەڵ بەرپرسانی حكومی یەكێتی و گۆڕان لە سلێمانی بە ئامادەبوونی شاناز ئیبراهیم ئەحمەد و ئاسۆ رەحیم و دكتۆر هەڤاڵ ئەبوبەكر و كاندیدەكانی سلێمانی هاوپەیمانی كوردستان، باسی لە گرنگی هەڵبژاردنی داهاتووی پەرلەمانی عێراق كرد و ئامادەكارییەكانی دەستپێكردنی بانگەشە و ئەركی بەرپرسانی حكومی خستەڕوو.\nلە كۆبوونەوەكەدا قوباد تاڵەبانی ئاماژەی بە گرنگی خزمەتكردنی هاوڵاتیان و پاراستنی ئارامی و سەقامگیری دا و جەختی كردەوە خواستەكانی هاوڵاتیان بە ئێمەی یەكێتی و گۆڕان دێنەدی، بۆیە دەبێت پێكەوە كار بكەین بۆ سەرخستنی هاوپەیمانی كوردستان و كاندیدەكانی.\nلە بەشێكیتری كۆبوونەوەكەدا داوای لە بەرپرسانی حكومی كرد، سەرەڕای ئەركەكانیان لە كاری حكومی كە خزمەتكردنی هاوڵاتییانە، هاوكار بن لەگەڵ ئێمە و كاندیدەكان و كاربكەن بۆ جێبەجێكردنی بەرنامەی هاوپەیمانی كوردستان.\nوتیشی: بەشێكی زۆری گرفت و كەموكوڕییەكانی هەرێمی كوردستان، چارەسەر كردنیان لە بەغدایە، بەتایبەت پرسی بودجە و شایستە داراییەكانی مووچەخۆران.\nقوباد تاڵەبانی راشیگەیاند، ئێمە لەبەردەم تاقیكردنەوەیەكی گرنگداین و ئەم هاوپەیمانێتیەش دواین خەون و روئیای خوالێخۆشبووان مام جەلال و كاك نەوشیروانە، بۆیە دەبێت هەمووان هەوڵی سەرخستنی بدەین و ئەو خەونە گەورەیەش بەدی بهێنین.\nلەكۆتایی قسەكانیشیدا، جەختی كردەوە كە دەبێت كار بكەین لەسەر بەشداریكردنی زۆرترین دەنگدەر لەو هەڵبژاردنەدا، یەكگرتوویی یەكێتی و گۆڕان لێرە و لە بەغدا كاریگەری دەبێت لەسەر باشتر خزمەتكردن و بەدەستهێنانی مافە ڕەواكانی گەلی كوردستان.\nTags: بەغدا قوباد تاڵە‌بانی هاوپەیمانی كوردستان\nدانپێدانانی گروپێكی داعش لە هەولێر بڵاوكرایەوە


بەهرۆز جەعفەر: ئاکامە خراپەکانی ڕیفراندۆم. – WTARIKURD\nبەهرۆز جەعفەر: ئاکامە خراپەکانی ڕیفراندۆم.\nئەنجامی ڕیفراندۆم ئینتیصارێکی قەومی شیعی عەرەبی بو، لەو بەغدایە تاک بەتاکی عەرەب هەست بەسەرکەوتنی سیاسەتی شیعی و، کەوتنی سیاسەتی کوردیی ئەکات، ناوەند بە ناوەندی عێراقی ئێژن ” دە بڕۆ دەی، چۆن گوایە چ حیسابێ بۆ عێراق و بۆ مەرکەز ناکەی و جیا ئەبیتەوە؟!، جیا ئەبیتەوە؟. ئەی نابێ گفتوگۆیەکی ڕێکو پێک هەبێ!. جەریدە بە جەردیدەی ئەو بەغایە تەلەفۆنەکانی نێوان عەبادی و ئەمریکا، عەبادی و بەریتانیا، عەبادی و ئەنجومەنی ئاسایش ئەکا، کە هەموویان جەختیان لە دەست کراوەیی و پاڵپشتی عەبادی کردۆتەوە بەرانبەر هەرێم..\nکاکە، خامەنەیی و ڕۆحانی و ئەردۆغان و عەبادی کەم نیین، دوێنێ قەراریان دا هەناردەی نەوتی هەرێم ڕابگرن!. فەرموو فەقیهە قانونیەکانی پارتی دیموکراتی کوردستان ئێوە نەبوون ئەتانگوت قانونی دوەلی واو وا ؟!. ئینجا لە ڕێوە تورکیا بڕیاریدا بەمزوانە ڕێگای ووشکانی لە هەرێمی کوردستان دابخات!.\nڕۆحەکەم، چاوەکەم، وەکو تۆ و سەت قاتی تۆش حەز بەدەوڵەت ئەکەین. دەی فەرموو بەغدا هەموو مامەڵە داراییەکانی لەگەڵ هەرێم ڕاگرتوە بزانە ئەو میللەتە ئەکەوێتە چ هیلاکەتێکەوە !. ئەنجامی ڕیفراندۆم پەرتبونی ماڵی کورد و یەکبونی ناوەندی شیعیی لە بەغداو ناوچەکە لێکەوتەوە.\nعەزیزەکەم، تۆ هاتوی لە فەیسبوکا هەڕەشەی قەومی و موستەقبەلی لە من ئەکەی؟. تخوا کەس بڕابو بێی یەخەی من بگری؟!. نیو ئەونەی ئەو لەشفرۆشە لوبنانیەش مافم لە کوردستانا نییە زیاتر لە پێنج ملیۆن دۆلار موساتەحەی کردووە؟. !. وەڵڵایی ئەوە نە ئازایەتییەو نە سیاسەت شەڕی چوار ووڵات بکەی لە یەککاتداو پشتگیریی ڕای گشتی جیهانیشت نەبێ و لە ناوەوەش کۆدەنگی سیاسیی و یاسایی هەر نەبێت.!.\nعەزیزەکەم، ئیش بە دیراسات و خوێندنەوەی وورد و ناوەندی باش باشی بێلایەنی ئاکادیمی و توێژینەوە ئەکرێ، ڕای گشتی جیهانی وا ئەجوڵێنرێ، بەرچاو ڕوونی ئاوها ئەدرێ، نەمزانیبو کە چەند کەسێ تەنها لەسەر موراقەبەی نوسینەکانی ئێمە مووچە وەرئەگرن، شەرت بێ ئەو مەعاشەتان بە بڕین بچێ و، ئیتر قسەی واش نەکەم.


مەحموود محەمەد: ویستی ئێمە یەکڕیزیی ناوماڵی کورد و پرەنسیپەکانی هاوبەشی و ڕێککەوتن و هاوسەنگی بۆ حوکمڕانیی عێراقە - رۆژنامه‌ی خه‌بات\nگوتەبێژی پارتی دیموکراتی کوردستان لەبارەی سەردانەکەیان بۆ سلێمانی و کۆبوونەوەیان لەگەڵ یەکێتی و گۆڕان و سۆسیالیست بە تۆڕی میدیایی (ڕووداو)ی ڕاگەیاند، ویستی ئەوان دروستکردنی “یەکڕیزییە” تاکوو بتوانن “ئەو مافانەی هەن بیانپارێزین و ئەوانەی بەدەست نەهاتوون، بەدەستیان بهێنین.” دەشڵێت، کێ پارێزگاری لە مافی کورد بکات، “بۆ پێکهێنانی حکوومەت لەگەڵ ئەو دەبین.”\nمەحموود محەمەد، گوتەبێژی پارتی دیموکراتی کوردستان، میوانی بوڵتەنی کاتژمێر 17:00ی تۆڕی میدیایی (ڕووداو) بوو کە شەهیان تەحسین پێشکێشی کرد و گوتی، سەردانی تەواوی لایەنە سیاسییەکان لە هەولێر و سلێمانی دەکەن.\nلەبارەی ئەوەی کە ئایا یەکێتی و گۆڕان هیچ نیگەرانییەکیان هەبووە لەبارەی ئەو لێدوان و قسانەی لە کاتی بانگەشەی هەڵبژاردندا کراون؟ مەحموود محەممەد ئاماژەی بەوە کرد، “ئێمە وامان دانا کە ئەوە لە هەڵمەتی هەڵبژاردنە کە هەندێک جار هەڵچوون و گەرمی دروست دەبێت. ئێمە ئەو قۆناخەمان خستە پشت و لێی تێ پەڕین. ئێستاش کاتی ئەوەیە بە کردەوە کارەکانی خۆمان بکەین و لە پێکهێنانی حکوومەتی عێراقدا بەشدار بین.”\nیەکڕیزی و پشتیوانیی لایەنەکانی کوردستان\nهەوڵی پارتی وەکوو گوتەبێژەکەی باسی کرد، ئێستا بۆ ئەوەیە کە ئەو شتانەی لە کارنامەی حکوومەتی داهاتووی عێراقدا دەنووسرێن، لە بەرژەوەندیی خەڵکی هەرێمی کوردستان و هاونیشتمانیان بێت. گوتی، ئەوەش “پشتیوانیی هەموو لایەنەکانی هەرێمی کوردستانی پێویستە.”\nمەحموود محەممەد لە وەڵامی ئەو پرسیارەی شەهیان تەحسیندا کە خاڵە هاوبەش و دژەکانی پارتی و گۆڕان و یەکێتی بۆ پێکهێنانی حکوومەت چین؟ ڕایگەیاند: “لەم کۆبوونەوانەدا لەبارەی پێکهێنانی حکوومەت شتێکی وامان باس نەکرد، چونکە ئامانج لە سەردانەکە دۆستانە بوو و بۆ ڕەوینەوەی ئەو نیگەرانییانە بوون کە لە کاتی هەڵمەتی هەڵبژاردندا دروست ببوون. بێگومان سەردانی دیکە دەبن و لیژنەی تایبەت دروست دەبن بۆ ئەوەی بزانین چۆن پێکەوە کار بکەین و لەسەر ئەو پرەنسیپانەی پێشتر دامانناون بەشداریی حکوومەت بکەین.”\nکورد نەتەوەی دووەمی عێراقە\nمەحموود محەمەد پێی وایە کە عێراق بە لایەنێکی دیاریکراو بەڕێوە نابرێت و “ئەوە سەلماوە”، بۆیە دەڵێت: “کورد دەبێت وەکوو نەتەوەی دووەم بەشدار بێت لە دەسەڵات و بڕیارداندا.” هاوکات “دەبێت هەموو لایەنەکان پێکەوە بەشدار بین لە بەڕێوەبردنی عێراقدا.”\nگۆڕان بزووتنەیەکە لە گۆڕەپانی سیاسیی کوردستاندا\nگۆڕان لە هەڵبژاردنی پێشوەختەی ئەنجومەنی نوێنەرانی عێراقدا هیچ کورسییەکی بەدەست نەهێنا، لەبارەی مامەڵەی پارتی لەگەڵ گۆڕان، مەحموود محەمەد گوتی: “گۆڕان ئەگەر کورسیی پەرلەمانیشی نەبێت، بزووتنەوەیەکە لە گۆڕەپانی سیاسیی کوردستاندا هەیە و قورسایی و جەماوەری خۆی هەیە، وەکوو ئەوەی ئێمە ڕێککەوتنی ئیداری و سیاسیمان لەگەڵ گۆڕان هەبووە، تاوەکوو ئێستاش بەردەوامە، بۆیە پێکەوە دانیشتین و زۆر دۆستانە گفتوگۆمان کرد و لەسەر کۆمەڵێک بابەتی گرنگ هاوڕا بووین.”\nپارتی دەڵێت، دەیەوێت کورد بە یەکڕیزی بچێتە بەغدا، لەبارەی هەڵوێستی یەکێتییەوە کە هەمان داوای هەیە؟ مەحموود محەمەد گوتی: “هەردوولامان لەسەر ئەوە هاوڕا بووین کە بەڵێ، دەبێت هەموو کوردستانییەکان پێکەوە لەم پرۆسەیەدا بەشدار بن و پشتیوانی بکەن بۆ ئەوەی بەرەنگاری ئەو ئاڵنگارییانە ببینەوە کە لە داهاتوودا ڕووبەڕوومان دەبنەوە.”\nتێڕوانینێکی باو هەیە کە دەڵێت، پارتی بۆ پێکهێنانی حکوومەت لە سەدرەوە نزیکە و یەکێتیش لە مالیکی و خەمیس خەنجەر، شەهیان پرسیی ئەوە ڕاستە؟ گوتەبێژی پارتی وەڵامی دایەوە کە پێش هەڵبژاردن شاندیان لە بەغدا لەگەڵ لایەنەکان کۆ بوونەتەوە، “کام لایەن زیاتر نزیک بێت لەوەی پارێزگاری لە مافەکانی کورد بکات و باوەڕیان وابێت کە کێشە هەڵپەسێراوەکان چارەسەر دەکرێن، لەگەڵ ئەو لایەنە بەشدار دەبین.”\nداهاتووی پۆستی سەرۆککۆمار\nلەبارەی پۆستی سەرۆککۆماریشەوە مەحموود محەمەد ڕایگەیاند، ئەو ڕێککەوتنەی لەنێوان هەموو لایەنەکاندا کراوە لە ساڵی 2003ـوە بەردەوامە و ئەوە یەکلا بووەتەوە کە پۆستی سەرۆککۆمار بۆ کوردە، بەڵام بۆ کێ دەبێت “کەوتووەتە سەر گفتوگۆکانمان.” داوایشی کرد لایەنەکانی عێراق لێیان گەڕێن کە کورد لە نێوخۆدا ئەو پۆستە یەکلا بکاتەوە. گوتیشی ئەوەی پۆستەکە بۆ یەکێتی دەبێتەوە، “شیاوی گفتوگۆیە.”\nبە تێڕوانینی گوتەبێژی پارتی، عێراق پێویستی بە هاوبەشییە لەبەر ئەوەی پێکهاتە و دیدگای جیاوازی تێدایە و گوتی، “تێڕوانینمان بۆ حوکمڕانیی عێراق دەبێت لەسەر ئەو بنەمایە بێت.. بۆیە هاوبەشی و ڕێککەوتن و هاوسەنگی ئەو پرەنسیپانەن کە ئێمە پێیانەوە پابەندین.”\nبابه‌تی پێشوو دوای 17 رۆژی دیکە ئەنجامەکانی کۆتایی ھەڵبژاردنەکانی پێشوەختە رادەگەێندرێت\nبابه‌تی دواتر دووەمین كۆنفرانسی شوێنەواری له هه‌ولێر بەڕێوەچوو